Миллиардларни ўмарган футбол мансабдори, лифтда қамалган мижоз ва кетмони учган киракашлар\n28 январ 2021, Тошкент вақти: 07:08\nСенатнинг прокуратура устидан назорат қилувчи комиссияси таркиби тасдиқланди\nОлий Мажлис Сенатининг прокуратура органлари фаолияти устидан назорат қилувчи комиссияси таркиби тасдиқланди (“Оила даврасида”, 7 апрель). Мазкур масала Сенатнинг 31 март – 1 апрель кунлари Тошкентда бўлиб ўтган бешинчи ялпи мажлисида кўриб чиқилди. Комиссия аъзолари сенаторлар орасидан, уларнинг ваколати муддатига, республиканинг барча минтақасидан вакил бўлган ўн беш кишилик таркибда сайланди. Комиссия прокуратура органлари устидан мунтазам парламент назоратини амалга ошириши кўзда тутилган.\nЖиззах футбол федерацияси мансабдорлари миллионлаб маблағни ўмарган\nЎзбекистон футболини қўллаб-қувватлаш жамғармаси Жиззах филиали ижрочи директори Бахтиёр Ғофуров масъул лавозимдан чўнтагини қаппайтириш йўлида фойдаланди (“Даракчи”, 7 апрель). Бахтиёр Ғофуров 2010-2014 йилларда ҳужжатларни сохталаштириш ва бошқа “маккорона усуллар” билан жамғарманинг 2 миллиард сўмдан ошиқ маблағини ўмарган. Масалан, 2013-2014 йилларда жамғарма филиали ҳисобига ҳомийлардан 793 миллион сўм келиб тушган. Мазкур маблағдан 786 миллиони сохта ҳужжатлар ёрдамида ўзлаштирилган. Қайд этилишича, Жиззах футбол федерацияси биринчи вице-президенти Эргаш Ўринов, федерация мутахассиси Саҳобжон Хўжаев ҳам жуда катта миқдорда маблағни ўмарган. Суд ҳукмига кўра, Б. Ғофуров 7 йил, Э. Ўринов 5 йилга озодликдан маҳрум этилган. С. Хўжаев эса амнистия билан озодликка чиқарилган.\nСамарқандлик ошиқ тўйни тўхтатиш учун маъшуқасига уйланаётган куёвни ўғирлади\nСамарқандлик Нодир Абдуҳамидов одам ўғирлагани учун 3 йилу 6 ойга озодликдан маҳрум этилди (“Ҳуқуқ”, 7 апрель). Қайд этилишича, Н. Абдуҳамидов бир неча йил давомида яхши кўриб юрган қизига етишолмаган. Севган қизи бошқа йигитга унаштирилгач, тўйни тўхтатиш учун бўлажак куёвни ўғирлаб кетган. “Куёв ўғирлаш операцияси”га қариндошлари Ҳабибулла Абдуҳамидов ва Аббос Ибрагимовларни ҳам жалб этган. Куёв ўғрилари милиция аралашуви билан ушланган. Н. Абдуҳамидовга куёв ўғирлашда ёрдамлашган қариндошлари 3 йилга кесилган.\nКиракашларнинг байрам баҳона кетмони учяпти\n8 март ва Наврўз байрамларида ҳар йилгидек Ўзбекистоннинг турли вилоятларидан Тошкентга келиб кетувчи кира машиналар нархи икки-уч баробарга кўтарилди (“Ҳуррият”, 6 апрель). Масалан, Тошкентдан Самарқандгача кира ҳақи 50 минг сўм, Ғаллаоролгача эса 35 минг сўмга чиққан. “Байрам олдидан узоқдаги қавму қариндошини йўқлашни ният қилган йўловчилар, ота-онаси ёнига қайтаётган талабалар ушбу ҳолатдан жиғибийрон бўлиши тайин”, деб ёзади газета. Қайд этилишича, йўловчилар байрам баҳона “кетмони учган” ҳайдовчилар билан ҳар қанча баҳслашмасин, нарх туширилмаган.\nБухорода меҳмонхона лифтида қамалиб қолган мижоз меҳмонхонадан маънавий зарар ундирди\nБухородаги “Grand Bukhara” меҳмонхонаси сифатсиз хизмат кўрсатгани боис суд томонидан жавобгарликка тортилди (“Истеъмолчи”, 6 апрель). Меҳмонхона маъмурияти андижонлик Илшат Гимадаевга кўнгилдагидек хизмат кўрсатмаган. Боз устига, мижоз Гимадаев 7-қаватдан тушаётганда лифтда 40 дақиқа қамалиб қолган. Лифт созлангач, у поездга аранг етиб олган. Шундан кейин И. Гимадаев Истеъмолчилар ҳуқуқини ҳимоя қилиш жамияти ишонч телефонига мурожаат қилган. Суд меҳмонхона мижозга 130 минг сўм маънавий зарар тўлаши ҳақида қарор чиқарган.\nКоллеж директори ўринбосари пора билан ушланди\nСамарқанддаги Сартепа туризм ва маиший хизмат коллежи директори ўринбосари Зарина Муродова пора билан ушланди. “Ҳуқуқ” газетаси хабарига кўра, директори ўринбосари 2015-2016 йилги ўқув йили учун қабулда жиянини ўқишга киритиш эвазига фуқаро Замира Шамсиевадан дастлаб 200, кейин 300 доллар пора талаб қилган. Директор ўринбосари талаб қилинган суммани олаётганда ушланган.\nНозим Тўлахўжаев: Актёрлар кам ҳақ олади\nЎзбекистонлик таниқли актёр Нозим Тўлахўжаев “Даракчи” нашрига берган интервьюсида актёрларга берилаётган ҳақ кам эканини қайд этди. “Бош роль ижрочиси фильмнинг ассистентидан уч баравар кам гонорар олади. Кўпчилик актёрларнинг хусусий фильмда иштирок этиш учун югуриши сабаби ҳам шунда”, деган у. Н. Тўлахўжаев актёрлик касби машаққатли эканини ҳам таъкидлаган. “Ёдимда, Санкт-Петербургда бир сериалда суратга тушганимда 40 даража совуқда ишлаганимиз етмаганидек, мени қорга кўмишган. Актёр соғлиғини хавфга қўйиб, ўзини минг кўйга солади, ахир. Бизнинг касбимиз ҳаётий хавфлилиги жиҳатидан учувчилардан кейин иккинчи ўринда туради”, дейди актёр.


00:00 / 20.10.2010 | eski savollar | 927\nҲурматли устоз, сизга каминани анчадан бери уйлантириб келаётган бир савол билан мурожаат қилмоқчиман.1. Олам буйлаб куплаб Ислом олимлари мавжуд. Уларнинг ичида бази заиф фикрларни олган ёки уламолар иттифоқ қилмаган фатwоларни тутган аҳли илмлар бор. Масалан узларини "салафи" деётган биродарларни ҳам Г'арбда ёки Шарқда кузга куринган олимлари бор. Уларнинг ба'зиларида бор булган иҳлос, самимийлик ва динга булган муҳаббат инсонни ҳайратлантиради. Лекин шу билан бирга уларнинг ақида ва фиқҳнинг бази эрларида юл қуяётган ҳатоларини му'табар мазҳабларга амал қилиб келаётган катта уламоларимиз айтмоқдалар. Саволим шуки, бир инсон исломни чин дилдан урганиб, ҳаракат қилиб, илм урганаётган булсада, Аллоҳнинг уларни илмда бироз нотуг'ри юл тутишига қуйиб қуйишининг ҳикмати нимада? Улар нимани нотуг'ри қилмоқдаки, Аллоҳ уларни уламолар иттифоқ қилган туг'ри юлга ҳидоят қилмаяпди?2. Исломда ҳар бир киши Аллоҳдан қурққан бир устоз тутиши та'кидланади. Шунда устоз шогирд занжири Росулуллоҳ соллаАллоҳу алайҳи wасалламга бориб этади ва ҳар ҳил юлларга ог'иб кетилмайди. "Салафи" биродарларнинг ҳам уз устозлари бор, устозларини ҳам устозлари борлиги ма'лум. Улар ҳам юқоридаги усулга амал қилишган булса, яни устоздан илм урганишган булса, улар нега бироз ҳақиқатдан г'иб кетиб қолган?Аллоҳ сиздан, ота - онангиздан ва оилангиздан рози булиб, Жаннати Фирдаwсда барчангизни жам қилсин! ЖазакАллаҳу кҳайр..\n1. Буни Аллоҳнинг Ўзи билади. Лекин кўпчилик уламолар уларнинг жумҳурга хилоф фикр юритишлари шаръий ҳукмларни чиқаришдаги услублари нотўғри эканини айтишади. Кўпроқ зоҳирийлик йўлини тутишади. 2. Уларда айнан ушбу устозлар силсиласида футур бор. Улар ҳар ким ўзи иждиҳод қилиш керак деган фикрни олға суришади. Тақлид қилиш яхши эмас, дейишади.\nШом вактига аниклик


ВИЛОЯТДА ТИББИЁТ МУАССАСАЛАРИНИНГ КАДРЛАР БИЛАН ТАЪМИНЛАНГАНЛИК ДАРАЖАСИ 88,8 ФОИЗНИ ТАШКИЛ ҚИЛАДИ\nРасмий 22.02.2019 497\nТаҳлилларга кўра, кейинги йилларда вилоятимизда тиббиёт муассасаларининг моддий-техника базаси, дори воситалари ва тиббий буюмлар таъминоти яхшиланган. Шунингдек, соҳа ходимларининг масъулияти бирмунча ошиб, тиббиёт муассасалари аҳолига яқинлаштирилгани туфайли бир қатор ижобий натижаларга эришилган. Хусусан, вилоятда 2018 йилда умумий касалланиш кўрсаткичлари 2016 йилга нисбатан қарийб 7,9 фоизга камайган. Тез тиббий ёрдам кўрсатиш сифати ҳам бирмунча ошган.\nБу ҳақда халқ депутатлари вилоят Кенгашининг навбатдаги сессиясида сўз юритилди. Селектор тартибида ўтказилган ушбу тадбирда депутатлар, Олий Мажлис Қонунчилик палатаси Спикери бошчилигидаги ишчи гуруҳ аъзолари, вилоятимиздаги соҳага алоқадор ташкилот ва муассасалар раҳбарлари, жамоатчилик вакиллари, ОАВ ходимлари қатнашди. Туман ва шаҳар студияларида ҳам масъуллар иштироки таъминланди. Сессия кун тартибида республика ишчи гуруҳининг жорий йил 18-20 февраль кунлари Қашқадарё вилоятида олиб борган ўрганиши якунлари атрофлича муҳокама қилинди.\nТаъкидланишича, Қонунчилик палатаси депутатлари, республика ихтисослаштирилган илмий-амалий тиббиёт марказлари мутахассислари ва ҳудудий тиббиёт муассасалари шифокорлари ҳар бир туманда аҳоли хонадонларида бўлган. Сурункали касалликларга чалинган қарийб 4117 нафар фуқаро ва эҳтиёжманд оилалар аъзолари тиббий кўрикдан ўтказилган. Улардан 578 нафарига амбулатор, 396 нафарига туман тиббиёт бирлашмасида, 198 нафарига вилоят соғлиқни сақлаш муассасаларида ва 16 нафарига республика соғлиқни сақлаш муассасаларида даволаниш учун йўлланмалар берилган. 34 нафар беморда юқори технологик жарроҳлик амалиёти амалга оширилган.\n- 2018 йилда Қашқадарё тиббиёт тизимида катта ўзгаришларга қўл урилди, - дейди Соғлиқни сақлаш вазири ўринбосари Эльмира Баситханова. - Республика ихтисослаштирилган кардиология ва эндокринология илмий-амалий тиббиёт марказларининг 120 ҳамда 150 ўринли вилоят филиаллари, 220 ўринли вилоят юқумли касалликлар шифохонаси қурилиб фойдаланишга топширилгани бунинг исботи. Бугун ушбу муассасалар ҳудуд аҳолиси саломатлигини яхшилашга хизмат қилаяпти. Республика ихтисослаштирилган кардиология илмий-амалий тиббиёт маркази Қарши филиалида 2019 йилнинг ўзида 11 нафар беморда кардиожарроҳлик амалиёти, 33 нафарида короноангиография текшируви ўтказилди. 2 нафар беморга ЭКС қўйилди, 6 нафар беморда коронар томирни стентлаш, 1 нафарида перикардиоцентез, 3 нафарида юракни зондлаш амалиёти бажарилди. Бу юқори натижа, албатта.\nСессияда қайд этилдики, соҳада зарур чоралар амалга оширилаётганига қарамай, вилоятда умумий касалланиш кўрсаткичлари орасида нафас олиш аъзолари, овқат ҳазм қилиш ҳамда қон ва қон яратувчи аъзолар билан боғлиқ касалликлар кўрсаткичлари юқорилигича қолмоқда. Шу билан бирга, тизимдаги мавжуд тиббий-техника, асбоб-ускуналарни янгилаш ва замонавий тиббиёт жиҳозлари билан тўлдириш зарурати мавжуд. Ўрганишлар жараёнида кадрлар таъминоти ва салоҳияти масаласига ҳам алоҳида эътибор қаратилди. Бугунги кунда тизимдаги тиббиёт муассасаларининг кадрлар билан таъминланганлик даражаси 88,8 фоизни ташкил қилади.\nШу муносабат билан сессияда 2019 йилда вилоятда тиббиёт тизимини янада ривожлантириш чора-тадбирлари дастури атрофлича муҳокама этилиб, тасдиқланди. Тегишли вазифалар ижроси ўз вақтида ва сифатли таъминланиши устидан қатъий депутатлик назоратини ўрнатиш бўйича келишиб олинди.\nСессия якунида халқ депутатлари вилоят Кенгашининг тегишли қарори қабул қилинди.


“Шу байроққа ўтириб олгим келяпти” – Ўзбекистон байроғи ҳақида номақбул гаплар айтган қиз барчадан кечирим сўради (видео) - 2 Января 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Январь » 2 » “Шу байроққа ўтириб олгим келяпти” – Ўзбекистон байроғи ҳақида номақбул гаплар айтган қиз барчадан кечирим сўради (видео)\nИжтиомоий тармоқларда пойтахтимиздаги "Халқлар дўстлиги” санъат саройи олдида қад кўтарган байроқ олдида номақбул гаплар айтган қиз видеоси тарқалди, дея хабар қилмоқда EVERYDAY мухбири.\nВидеода қиз "Она, биз Тошкентга келдик, Тимати концерт бериб турган эди-ку, келгунимизча кетиб қолибди” дея бақиради. Шундан сўнг қиз ўша майдонга ўрнатилган байроқни ҳам эътибордан четда қолдирмайди. "Она манави байроқни қаранг узунлигини, устига ўтирса бўлади, она”, дея гапиради. Ушбу сўзлардан сўнг унинг дўстлари ҳам жўр бўлиб кулади.\n"Мен бу видеода байроқни гапириб нотўғри иш қилдим. Мен ҳам Ўзбекистонда туғилганман, ўзбек халқини қизиман. Бу шунчаги пародия эди, байроқни ҳақорат қилмоқчи эмас эдим. Мен хато гапириб қўйдим”, – дейди видео "қаҳрамони”.


Деҳқончилик ҳам илм талаб қилади\nҚоракуя касаллиги помидор, картошка ва бошқа полиз экинлари ривожига қанчалик зарар келтиради?\nБуғдой экстракти бодринг ҳосилдорлигини оширадими?\nОққанот – иссиқхона кушандаси: ҳашаротдан қандай қутулиш мумкин?\nСаричашма маҳалласида ташкил этилган семинарда шулар хусусида батафсил маълумот берилди.\nТоморқада етиштирилаётган мева-сабзавотларни зараркунанда ҳашарот ва касалликлардан ҳимоя қилиш мавзуида ўтказилган тадбирда Самарқанд қишлоқ хўжалик институти олимлари, маҳалла раислари ва соҳа ходимлари қатнашди. Дастлаб, айни вақтда парвариш қилинаётган экинларнинг ривожи хусусида сўз борди.\nОққанот – иссиқхона кушандаси\nИссиқхона деҳқончилигида ўсимлик муҳофазаси алоҳида эътибор талаб қилади. Бу ердаги илиқ, мўътадил шароит зараркунанда ҳашаротларни ўзига жалб қилиши тайин. Оққанот – барча турдаги иссиқхона экинларига жиддий зарар келтирувчи ана шундай ҳашарот. Тадбирда унга қарши курашиш чоралари атрофлича тушунтириб ўтилди.\n– Оққанот пашшаси ўсимлик баргининг орқа қисмига жойлашиб олади, – дейди қишлоқ хўжалик фанлари доктори Собир Санаев. – Бир йилда 8-10 мингтагача кўпайиши мумкин. Вақтида олди олинмаса, барг қисми қувраб, ҳосил зарар кўради.\n"Эмидаклопред" препарати ҳашаротга қирон келтирувчи самарали восита. Аммо тез-тез сепиб турилмаса, таъсири сезилмайди. Яхшиси, оққанотнинг табиий кушандасини иссиқхонага қўйиб юборган маъқул. Энкарзия, деб аталувчи ушбу ҳашарот оққанот личинкаси билан озиқланади. Уни махсус лабораториядан олиш имкони бор.\nҚоракуянинг "давоси" бор\nҚишлоқ хўжалик экинларига жиддий зарар келтирадиган қоракуя касаллиги ва унинг олдини олиш бўйича ҳам аниқ тавсиялар берилди.\n– Ўсимлик қоракуяси илк бор 2012 йилда қайд этилган эди, – дейди институтнинг таянч докторанти Отамурод Пўлатов. – Ўшанда биринчи бўлиб картошка барги, пояси ва туганаги зарарланган. Помидорга тушганда, ҳосил истеъмолга яроқсиз ҳолга келади. Бундай вақтда "Бензоат супер" препаратини қўллаш керак.\nПолиз экинларидан ташқари ёнғоқ меваси, гулида ҳам қорайиб, тўкилиш аломати кузатилади. Бу қора куйиш касаллиги. Биламизки, ёнғоқ мевахўри ва олма қурти ёнғоққа тез тушади. Демак, уларни ёнма-ён экмаслик лозим. Ёнғоқ меваси қорайиб, тўкилиб тушмаслиги учун ғўра пайтида мис купарос сепилади.\nХалқ ҳисобдонлари олма қуртига қарши курашни акация дарахти гуллаган вақтдаёқ бошлашган. Чунки ҳашарот айни шу пайтга келиб, олманинг гули ва баргига тухум қўяди. 42 кундан сўнг яна иккинчи авлоди чиқади. Кунлар исий бошлагач (орадан 40 кун ўтиб) учинчи авлоди келиши мумкин. Дарахт айни шу муддатларда дориланса, яхши самара беради. Фақат бир жиҳатни ҳисобга олган маъқул. Агар мева-сабзавотларнинг пишиб етилишига бир ой қолган бўлса, кимёвий препаратларни қўллаш тавсия этилмайди.\nСумалак шарбати – экинга мадор\n– Инновацион технологияларни қўллаб, касалликка қарши курашиш, ҳосилдорликни ошириш устида тажриба ўтказдик, – дейди институтнинг кафедра мудири Ҳусниддин Хонкелдиев. – Масалан, ундирилган буғдой шарбати экинлар учун табиий ҳимоя вазифасини бажариши илмий жиҳатдан асосланди.\nБиламизки, сумалак таоми буғдой экстрактидан тайёрланади. Агар бодринг, қовоқ, қовун-тарвуз ва бошқа экин уруғлари унга ивитиб экилса, яхши натижа беради. Сабаби шарбат таркибида фойдали микроорганизмлар бор. Улар уруғ билан бирга ривожланиб, ўсимликни ташқи таъсир, замбуруғ ва касалликлардан ҳимоя қилади. Маҳсулдорликни 10-15 фоизгача оширади. Биопрепаратни тайёрлаш учун 10 литр сувга 100 грамм шарбат қўшилади.\nУмуман, ҳозирги кунда кимёвий дориларни имкон даражасида чеклаб, биопрепаратларни қўллаш амалиёти кириб келяпти. Яқинда Украинадан "Байкал" номли микробиологик ўғит олиб келинди.\n"Байкал" – тирик микроорганизм. Флакон идишга солинган ўғит. Экин экиладиган майдонга сепишдан аввал, уни уйғотиб олиш зарур. Хлорланмаган тоза сув билан аралаштирилса, ишчи эритма ҳосил бўлади. Ушбу биоўғит экиннинг потенциал имкониятини оширади. Мисол учун, помидорнинг потенциаллиги гектарига 40 тонна. Аммо ҳозирча 30 тонна ҳосил олиняпти. Биоўғит ана шу имкониятни оширишга хизмат қилади.\nДайкон ва рубола – томорқабоп экин\nСеминарда иқлим-шароитимизга мослаштирилган янги экинларнинг фойдали жиҳатлари айтиб ўтилди.\nТаъкидланганидек, юртимиз тупроғи унумдор, ҳар қаричида гиёҳ унади. Ана шу имкониятдан унумли фойдаланиш орқали ташқи бозор талабига жавоб берадиган неъматларни етиштириш мумкин. Ҳозирги кунда мутахассислар сайёҳлар учун манзур бўладиган озиқ-овқат турларини кўпайтириш тарафдори. Бундай маҳсулотлар чанқоқбости, парҳезбоп, тўйимли экани билан эътиборга молик. Ваҳоланки, юртимизга келаётган сайёҳлар сони йилдан йилга ортиб бормоқда. Демак, ана шу турдаги экинларни ўзимизда, хусусан, томорқада етиштириш орқали, янги имкониятлар қўлга киритилади.\nБиргина мисол. Бугунги кунда хитой, япон ва корейс ошхонасини дайкон ва рубола ўсимлигисиз тасаввур этиш қийин. Халқ орасида оқ турп номини олган дайконни томорқада етиштириб ҳам юқори ҳосил олиш мумкин. Айни вақтда меҳмонхоналарда бунга талаб катта. Бир вақтлар гулкарам ана шу эҳтиёж сабабли маданийлаштирилган. Бугун эса кенг истеъмолдаги маҳсулот саналади.\nСаримсоқнинг барги нега қурияпти?\n– Бугунги тадбирда кўплаб саволларга жавоб олдик, – дейди Азамат Қобилов. – Ўтган йили август ойида томорқанинг ярмига саримсоқпиёз эккандик. Ҳозир яхши етилганига қарамай, барги сарғайишни бошлабди. Учки қисми соат милига тескари айланиб, қувраётганди. Бу перинаспариоз касаллиги экан. Дарҳол таркибида мис купарос бўлган кимёвий препаратни қўллаш бўйича тавсия олдим.\nСеминар қатнашчилари аҳоли томорқасини кўздан кечириб, экинлар парвариши билан қизиқди. Кўпчиликни қийнаб келаётган муаммолар шу ернинг ўзида ечимини топди. Бундай тадбирлар барча маҳаллаларда бўлиб ўтади.


Деолидаги тунги поезд\nEsdalik.uz - ёшлик илҳомлари » Таржима » Деолидаги тунги поезд (ҳикоя)\nНега Деолида тўхтар экан, ҳайронман?! На биров поездга чиқди, на биров ундан тушди: ҳеч ўзгариш бўлгани йўқ. Ҳаттоки платформада бирорта мардикор ҳам йўқ эди. Бироқ поезд қатъиян ўн дақиқа шу ерда тин олар, сўнгра қўнғироқ чалинар, соқчи ҳуштагини чалар ва Деоли ортда қолиб, унутилар эди.\nМенга Деолида, станция деворларидан нарида нималар борлиги қизиқ туюларди. Доим мазкур кичкина, кўримсиз платформага ҳамда ҳеч ким ташриф буюришни истамайдиган ўша ерларга ачинардим. Шунда қачондир Деолида тушиб қолиб, кун бўйи шаҳарчада санғийман, деб қарор қилдим.\nЎшанда ўн саккизга тўлгандим, бувимникига кетаётгандим, тағин поезд Деолида тўхтади. Саватчалар сотадиган қиз платформага келди.\nЭрталаб совуқлиги учун елкасига рўмол ёпинганди. Унинг эгни жулдур, оёғи яланг бўлса ҳам, назокат ва виқор билан ҳаракатланадиган ёшгина қиз эди.\nУ менинг ойнам яқинига келибтўхтади. Унга диққат билан қараётганимни кўрган бўлса-да, бошида ўзини эътибор қилмаганга олди. Унинг юзи оппоқ, ёйиқ сиёҳранг сочлари ялтироқ, кўзлари эса тим қора ва серғусса эди. Сўнг ўша синчков ҳамда ифодали нигоҳ менинг нигоҳим билан тўқнашди. У менинг деразам олдида озроқ вақт турди, лекин ҳеч биримиз сўз қотмадик. Бироқ у жўнаётганида қандай қилиб ўрнимни тарк этганим, вагон эшигига чиққаним, платформада йўлнинг бошқа бетига қараб кутиб қолганимни сезмай қолдим. Чой сотиладиган растага қараб юрдим. Пастроқ оловда чойдиш биқирлаб ётар, самоварчининг ўзи эса қаергадир поезддагиларга чой элтиш билан банд эди. Қиз раста ортидан мени таъқиб қилди.\n- Сават олишни истайсизми? - сўради у, - Жудаям пишиқ булар, энг яхши ҳивичдан тайёрланган...\n- Йўқ, - дедим мен, - сават олмоқчи эмасман.\nБиз ўзимизга анчайин узоқ туюлган вақт давомида бир-биримизга термулиб турдик.\n- Сават керакмаслигига ишончингиз комилми?\n- Хўп, унда битта берақолинг, - дедим, ва тепадаги бирини олиб, бармоқларига тегингани зўрға журъат топиб унга бир рупия узатдим.\nУ нимадир демоқчи бўлиб оғиз жуфтлаган заҳоти, соқчи ҳуштаги янгради; у нимадир деди ҳам, бироқ овози қўнғироқнинг жаранглаши-ю мотор пишқиришига қоришиб эшитилмай кетди. Мен вагонимга зудлик билан қайтишим керак эди. Локомотив силтаниб-силтаниб йўлга равона бўлди.\nСтанция кўздан ғойиб бўлгунига қадар мен ундан кўз узмадим. У платформада ёлғиз, ҳеч қаёққа жилмай турар ва мен томонга қараб жилмаярди. То бошқарув постига етгунча унга қараб бордим, кейин эса чакалакзорлар станцияни тўсиб қўйди, бироқ ҳалиям унинг ёлғиз турганини кўра олардим. Қизнинг чеҳраси, қоп-қора, эҳтиросли кўзларининг тасвири фикримни банд этган, мен эса бундан қутулолмасдим гўё. Бироқ Деҳрада хаёлимни эгаллаган нарсалар кўплигидан бу ҳодиса хотирамдан хиралашиб, узоқлашиб кетди. Фақатгина икки ой ўтиб, мен қайтишга ҳозирланаётганимдагина ёдимга тушди.\nПоезд станцияда оёқ илиши билан уни қидира бошладим, платформада аланглаб юрганига гувоҳ бўлгач кутилмаган титроқ сездим танимда. Шартта ерга сакрадим-да, қизга қўл силкидим.\nУ мени кўрганида табассум қилди. Ҳойнаҳой, уни ҳануз ёдда тутганимдан севинди. Мен ҳам ҳамон хотирида эканимдан қувондим. Худди азалий қадрдонлар учрашгандай иккимиз ҳам ўзимизда йўқ шод эдик.\nУ вагонлар ёқалаб саватчаларини пуллагани кетмади, аксинча, тўғри чой сотиладиган раста томон юрди, тим қора кўзларида ногаҳоний ўт тўлган эди. Бир муддат мум тишлаб турдик, бироқ ортиқ жимликка бардошимиз етмасди.\nУни шу ердаёқ поездга ўтқазиб, ўзим билан олиб кетиш кўнглимга келди; унинг Деоли станцияда кўздан ғойиб бўлиши ҳақида ўйлашга ҳам қурбим етмасди. Қўлларидан саватчаларини олиб, ерга қўйдим. Улардан бирига қўл чўзганди ҳамки, қўлларини ушлаб олдим.\n- Мен Деҳлига боришим керак, - дедим мен. У бош ирғади:\n- Мен ҳеч ёққа кетишга мажбур эмасман.\nПоезд кетаётганини билдириш учун ҳуштак чалган соқчидан нафратланиб кетдим.\n- Тағин қайтаман, - дедим мен, - шу ерда бўласан-а?\nУ яна бош ирғади, унинг бош ирғаши баробарида қўнғироқ жаранглаб, поезд олға жила бошлади. Қизнинг қўлини бўшатиб, силжиб бораётган поезд кетидан югуришимга тўғри келди.\nБу гал уни унутмадим. У саёҳатимдан сўнг ҳам, орадан анча вақт ўтганда ҳам, хулласки, йил бўйи хаёлимни тарк этмади. Ўқув йили ниҳоялаши билан апил-тапил жомадонимни йиғдим-у, доимгидан ҳам илгарироқ Деҳрага йўл олдим. Бувим неварасининг бу ишидан боши кўкка етиши тайин эди.\nПоезд Деолига келиб тўхташидан олдин мен бироз асабий ва тажанг эдим, боиси қизни кўрганимда нима дейишим ва нима қилишим устида бош қотирмоқда эдим. Шуниси маълумки, унинг қаршисида ношудларча ҳиссиётларим борасида бирор сўз айтмоққа ё бирон нарса қилмоққа ботинолмай турмаслигим керак.\nПоезд Деолига келиб тўхтади, мен эса атрофга олазарак бўлиб қарадим, бироқ ҳеч ерда қиз кўринмасди.\nКамина эшикни очиб, ерга секингина сакрадим. Негадир кўнглим жуда ғаш ва кучли эсанкираш эгаллаган эди мени. Нимадир қилишим кераклигини сезиб, станция нозири ёнига югурдим. Ундан, "сиз шу ерда саватлар сотиб юрган қизни танийсизми?" деб сўрадим.\n- Йўқ, танимайман, - деди станция нозири, - агар қолиб кетишни истамасанг, поездга шошилганинг яхши.\nБироқ станциянинг ҳамма ерини кўздан кечирдим, темир излар оша станция ҳовлисига кўз ташладим, бор-йўқ кўрганим манго дарахти ва чангалзор ичкарисига кирувчи чанг йўл бўлди. Йўл қаерга кетган? Поездим станциядан нарига жилишни бошлади, платформа ёқалаб югуриб, вагоним эшигига сакраб олишим лозим эди. Кейин, поезд тезликни юқорилатиб, ўрмонлар оралаб елиб бораётганида, мен ойна олдида ўйга ботиб турар эдим.\nАхир умримда икки мартагина учратган, шахсияти ҳақида ҳеч нарса - аслидаям ҳеч нарса - билмайдиган, ўзи зўрға мен билан суҳбатлашган, бироқ илгари сира туймаган илиқлик ва масъулият ҳиссини туйдирган қизни топиш борасида қўлимдан нимаям келарди?\nБувимнинг ҳам ташрифимдан айтарли кўнгли тўлмади, чунки уларникида икки ҳафтадан ортиқ ўтирмадим. Ўзимни ҳолдан тойган, ўсалдай ҳис этдим. Шу боис Деолидаги станция нозирига сўнгги саволларни беришни мақсад қилиб, текисликларимга томон қайта йўл олдим.\nБироқ, Деолида нозир янгиланган экан. Ўтган ҳафтада собиқ нозирни бошқа постга ўтказишибди. Янги посбон саватлар сотадиган қиз ҳақида ҳеч нарса билмасмиш. Мен калта бўйли, хазондай қовжираб қолган, уст-боши ёғга беланиб юрадиган чойфуруш амакини излаб топдим ва сават сотувчи қиз ҳақида бирор нарса билармикан деб сўраб кўрдим.\n- Ҳа, бу ерда шунақа қиз бўларди, яхшигина эслайман, - деди у - лекин у ҳозир келмай қўйган.\n- Нега? - қизиқдим мен - Унга нима бўлган экан?\n- Мен қаёқдан билай? - деди амаки - У менга ҳеч ким эмасди-ку...\nТағин поездга қараб югуришим зарур эди.\nДеоли платформаси кўздан йитиб борар экан, бир куни шу ерда тўхтаб, шаҳарчада бир кун қолишим, ва ҳаммадан суриштириб, тим қора, беқарор кўзларининг биргина боқиши билан қалбимни ўғирлаган қизни топишимни мақсад қилдим.\nСўнгги ўқув йилига қадар ўзимни шу ўй билан овутиб келдим. Яна ёзда Деҳрага йўл олдим. Эрта саҳардаёқ поезд Деолида тўхтаганида платформанинг у бурчидан бунисига довур қизнинг шарпасини изладим. Уни топа олмаслигимга ишончим комил эди, аммо ўзим ҳам худди шуни умид қилаётгандим.\nНегадир ўзимни Деолида тушиб қолиб, шу ерда бир кунимни сарфлашга кўндиролмадим. (Агар буларнинг бари бирор асар ё фильм бўлганида эди, - деб ўйлардим, - мен жумбоқнинг тагига етган ва ҳаракатларимга яраша хотимага эришган бўлардим.) Ўйлашимча, мен бундан қўрқдим. Ҳақиқатда қиз билан боғлиқ нима содир бўлганини билишдан қўрқардим. Балки у ортиқ Деолида яшамас, эҳтимол, турмушга чиққандир ё бирор касалга йўлиққанмикан?\nСўнгги бир неча йил ичида кўп бора йўлим Деолидан ўтади ва ҳар гал ўша-ўша, сираям ўзгармаган чеҳранинг каминага жилмайиб турганини қайта учратишимга ишониб-ишонмай вагон деразасидан ташқарига қарайман. Деолида, станция деворлари ортида нималар юз беришига қизиқаман. Бироқ зинҳор бу ерда тўхтамайман. Бу барчасини издан чиқариши мумкин. Мен умид ва орзу этишдан тўхтамасликни, деразадан туриб бўм-бўш платформанинг бошдан адоғигача назар солишни, саватчалар кўтариб олган қизни мудом кутишни афзал кўраман.\nМен энди Деолида ҳеч қачон тўхтамайман, аксинча, бу ерларни имкон қадар тезроқ ортда қолдириб кетишга уринаман.\n13/08/2020 Диққат танлов!\n13/08/2020 Оғриқ (ҳикоя)


Сунъий хосузларда Баликчиликни ривожлнтириш - uForum.uz\n06.03.2017 12:17 #1\nБалик болаларини Узбекистонда каердан олиш мумкин?\n12.03.2017 09:47 #2\nЯкинда agro.uz сайтидан баликчилик тугрисидаги китобларни кучириб олдим. Лекин балик болаларини каердан олиш хакида у ерда виртуал кабулхонада хат колдирдим. Хозиргача хеч кандай жавоб йук. Бу сайт хакикатдан хам Кишлок хужалиги вазирлигига тегилими?\n12.03.2017 12:48 #3\nБу ҳақда қўшни форумда кўп мулоҳазалар бўлган:\nкириб ўқиб кўринг (фақат рус тилида)\n12.03.2017 15:40 #4\n06.04.2017 09:21 #5\nАнчаги китоб ва кулланмалар топдим кимга керак булса почтасини айтса ташлаб бераман\n16.08.2017 10:43 #6\n19.08.2017 20:05 #7\nКечирасизу шахсий фикрим.\nБитта танишим вактида шу ишингизнинг уддасидан чикмагандида. Эхтиет булинг, балчик хиди гуштига епишса тамом\nБундай каттарок хам булиши керак .\nБулмаса бозорингиз касодга учрайди. Яъни сувни тез тез алмаштириб ва хар доим биронта инжик нозик дидли одамга едириб туриш лозим деб уйлайман.\n08.09.2017 20:36 #8\nЯъни сувни тез тез алмаштириб ва хар доим биронта инжик нозик дидли одамга едириб туриш лозим деб уйлайман.\nСув ҳавзасини тоза тутадиган лаққалар, касал ёки нобуд бўлган балиқларни еб битирадиган балиқлар бўлиши керак. Бу борада соҳа мутахассисларининг маслаҳатини олиб кўринг, Abdusalim Nursaidov, ака. Оллоҳ баракасини бериб, мушкулларингизни Ўзи осон қилсин.\n14.03.2018 14:36 #9\nБаликлар жуда ширин чикди балким бизда сув шириндир даре сувида булди\nЯкинда туман хокимлигига каттарок баликчилик билан шугулланиш учун ер сураб ариза бердим агар беришса баликчилик сохасига хам уз хиссамни кушмокчиман насиб этса туман бозорига арзон ва ширин балик тайерлаб чикараман\n20170924_182640.jpg (163.7 Кб, 2 просмотров)\n20170924_182939.jpg (440.2 Кб, 0 просмотров)\n20170924_182542.jpg (159.2 Кб, 1 просмотров)\n20171111_135529.jpg (489.9 Кб, 1 просмотров)\n20171110_171116.jpg (224.6 Кб, 1 просмотров)\n20171110_171138.jpg (170.3 Кб, 1 просмотров)\n20171110_171147.jpg (186.7 Кб, 0 просмотров)\n20171111_135349.jpg (233.7 Кб, 1 просмотров)\nShokir Dolimov, хожиакбар\n14.03.2018 14:40 #10\nbaliqchilik_asoslari.zip (6.37 Мб, 3 просмотров)\nKryukov_-_Rybovodstvo_Fermeru_o_vyraschivanii_karpa.pdf (2.51 Мб, 2 просмотров)\nБогданов Н.И., Асанов А.Ю. - Прудовое рыбоводство - 2011.zip (1.28 Мб, 3 просмотров)


«НЕВАРАЛАРИМГА КИТОБ СОВҒА ҚИЛДИМ» - Ўзбекистон овози газетаси\n«НЕВАРАЛАРИМГА КИТОБ СОВҒА ҚИЛДИМ»\nФарғона шаҳрида «Китоб олами» мажмуаси фойдаланишга топширилиши муносабати билан ташкил этилган тадбирда Матбуот ва ахборот агентлиги Бош директори Омонулла Юнусов, «Нуроний» жамғармаси вилоят бўлими раиси, вилоят Кенгашидаги ЎзХДП гуруҳи аъзоси Топволди Холдоров, Фарғона шаҳар ҳокими Дилшод Раҳматов ва бошқалар иштирок этиб, ёш авлод маънавиятини юксалтиришда китобнинг аҳамияти ҳақида фикр-мулоҳазаларини билдиришди.\n— Бу зиё масканининг очилиши маънавиятимиз юксалишининг инъикосидир, — дейди Ўзбекистон Ёзувчилар уюшмаси вилоят бўлими раиси, Олий Мажлис Сенати аъзоси Энахон Сиддиқова. — Асли фарғоналиклар азалдан китобсевар, китобхон халқ. Бугунги тадбирга келган турли ёшдаги инсонлар китоб дўкони очилганидан хурсанд. Айниқса, мустақиллик фарзандлари бўлган ёшларни айтмайсизми, уларнинг чеҳраларида келажакка, ўз орзу-режаларига ишонч, қатъият мужассам. Вилоят маънавият тарғибот маркази, Ёзувчилар ва Журналистлар уюшмалари бўлимлари, «Камолот» ЁИҲ вилоят кенгаши ҳамкорлигида ҳар бир ўқув юрти, ишлаб чиқариш корхонаси, қишлоқ, маҳалла ва гузарларда китобхонлик кечалари, ижодкорлар билан учрашувлар ўтказилиши одат тусига кирган.\n— Китоб шуурни сайқаллайди, руҳиятни поклаб, эзгу мақсадларга ундайди, — дейди иқтисод фанлари доктори, профессор Аҳмадали Ғофуров. — Ҳозир Марғилон шаҳри, Қува, Бувайда туманларида Алишер Навоийнинг ўн томлиги, Миллий энциклопедия тўплами, мумтоз адабиётимиз намуналари келин сепига қўшиб берилаётганини эшитган бўлсангиз керак. Халқимиз, ёшларимиз ўртасида китобсеварлар кўпайиб бораётгани одамни қувонтиради.\n«Китоб олами» мажмуасида ҳар бир соҳага оид асарлар учун алоҳида бўлимлар, шунингдек, китобхон маслаҳатхонаси, енгил тамаддихона, болалар учун дам олиш жойлари ҳам ташкил этилган.\nКелгусида мажмуа кенгайтирилиб, турли учрашувлар, тақдимотлар ўтказиладиган анжуманлар зали ҳам ташкил этилиши режалаштирилган.\n— Мен бу ерга оила аъзоларим билан келдим, — дейди Абдуғани Икромов. — Нодир китоблар юксак безакларда чоп этилгани мени жуда қувонтирди. Невараларимнинг ҳаммасига китоб совға қилдим.\nЯқин келажакда Фарғона вилоятида яна еттита ана шундай китоб мажмуалари очилиши кутиляпти.


27 Декабрь 2016 20:46 1078\nЯкунланаётган йилда КриРо “Қироллик клуби” билан Чемпионлар лигаси бош совринини, Португалия терма жамоаси билан эса Евро-2016 ғолиблигини қўлга киритди. Бу муваффақиятлар унинг фаолияти давомида тўртинчи бор “Олтин тўп” соҳиби бўлишига замин яратди.\nРоналдуга бугун яна бир юксак мукофот топширилди. Бу сафар у Кўҳна қитъанинг етакчи ахборот агентликлари версияси бўйича Европанинг энг яхши спортчиси деб тан олинди.\nУшбу танлов 1958 йилдан бери ўтказиб келинади. Бу йилга сўровда қитъанинг 27 та обрўли ва машҳур ахборот агентликлари иштирок этдилар. Роналду британиялик теннисчи Энди Маррей ва венгриялик сузувчи Катинка Хоссуларни ортда қолдириб биринчи бўлди.\nЖамият 20.06.2019 227


Нью-Йоркдаги беш юлдузи меҳмонхона кунига икки доллар эвазига хоналар бермоқда\n08:57 / 15.10.2015\nАкция меҳмонхонанинг 109 йиллик санаси муносабати ҳамда бинонинг таъмирдан чиқиши муносабати билан уюштирилмоқда. Акциядан фақатгина бир кунлик яшаш учун фойдаланса бўлади. Қиймат тасодифий танланмаган. Чунки меҳмонхона илк марта ишга тушганида унинг эгалари келганлардан айнан шунча қийматда нарх сўрашган.\nАкцияда қўйилган хоналар миқдори чегараланган. Таклиф 16 октябрь кунидан ишга тушади. Хоналарни банд қилиш 23 октябрь, меҳмонхона очилган кунга қадар давом этади. Хоналарни банд қилиш учун меҳмонхона сайтига кириб рўйхатдан ўтиш ҳамда номерни брон қилиш мумкин.\nМаълумот учун, Knickerbocker “Титаник”да ҳалок бўлган Жон Жейкоб Асторо IV томонидан 1906 йилда фойдаланишга топширилган.


346 кишининг ўлимига олиб келган Boeing 737 MAX ҳалокатлари бўйича якуний ҳисобот эълон қилинди\nАҚШ конгрессининг транспорт ва инфратузилма бўйича қўмитаси Boeing 737 MAX самолётлари иштирокидаги иккита авиаҳалокат юзасидан 18 ой давом этган тергов бўйича 238 саҳифалик ҳисоботни тақдим этди. Унда самолёт дизайни, лойиҳаланиши ва сертификатлаштирилишида йўл қўйилган “жиддий хатолар” баён этилган.\nҲисоботда таъкидланишича, 346 кишининг ўлимига олиб келган иккита авиаҳалокат “Boeing муҳандислари йўл қўйган бир қатор хатоликлар, компания раҳбарияти томонидан етарлича очиқ-ойдинлик бўлмагани ва АҚШ фуқаролик авиацияси федерал бошқармаси (FAA) томонидан йўл қўйилган қўпол қоидабузарликларнинг даҳшатли оқибати” бўлган.\nҲисоботда маълум қилинишича, Boeing компанияси 737 MAX самолётидан фойдаланиш вақтида юзага келадиган муаммолардан хабардор бўлган, бироқ буни мижозлардан яширган. Бундан ташқари, лайнернинг лойиҳаланиши жадал суръатлар билан олиб борилган, унинг фойдаланишга киритилиши ортидан назорат тегишлича даражада бўлмаган. Назорат жараёнларининг барчасида FAA вакиллари билан бирга Boeing ходимлари ҳам иштирок этган. Корпорация FAA’га босим ўтказган.\nБунинг оқибатида бозорга тизимларидан бири нотўғри ишловчи ва самолётни шўнғишга мажбур қилувчи самолёт чиққан. Учувчилар эса бундай авариявий ҳолатга тайёр бўлишмаган. Қўмита компанияни маълумотларни яширишда, FAA’ни эса ўз мажбуриятларини тегишлича бажармасликда айблаган.\nBoeing 737 MAX сериясидаги самолётлардан 2017 йил октябридан фойдалана бошланган. 2018 йил октябридаёқ ушбу моделдаги самолёт билан биринчи авиаҳалокат юз берган – Индонезиянинг Lion Air авиакомпанияси самолёти ҳавога кўтарилгандан кўп ўтмай ерга қулаган. Бу авиаҳалокатда 189 киши ҳаётдан кўз юмган. Ушбу ҳодисадан кўп ўтмай, 2019 йил март ойида Эфиопияда яна битта 737 MAX самолёти ҳалокатга учраган. Унда 157 киши ҳалок бўлган. Шундан кейин Boeing 737 MAX самолётлари парвозлари бутун дунёда тўхтатилган. 2020 йил январида эса ушбу моделдаги самолётлар ишлаб чиқарилиши номаълум муддатга музлатиб қўйилган.


Германияда мисрлик 4 кишини яралади\n08:34 / 13.03.2017\nГерманиянинг Франкенталь шаҳри марказида 12 март кечки вақт пичоқ билан қуролланган эркак 4 кишини яралади. Жиноятчи ҳибсга олинган, деб маълум қилди маҳаллий полиция твиттерда.\nБосқинчининг нима сабабдан одамларга ҳужум қилгани сабаблари аниқлаштирилмоқда.\nPresseportal нашрининг ёзишича, ушбу ҳужум юзасидан 29 ёшли мисрлик қўлга олинган. У барда спиртли ичимлик учун пул тўлашдан бош тортиб, бар эгаси билан тортишиб қолган. Сўнгра ёнидан пичоқ чиқариб кўчага қочиб чиққан. У қочаётганда йўлида учраган одамларга пичоқ билан ҳужум қилиб кетаверган. Бунинг оқибатида 4 нафар тасодифий пиёда жароҳат олган. Хайриятки, улардан ҳеч бирига жиддий жароҳат етмаган.\nБу ҳужум меҳмондўст Германияда келгиндилар одамларга мачете, пичоқ ва болталар билан ҳужум қилаётган биринчи ҳодиса эмас. Бу воқеадан уч кун аввал Дюссельдорф темир йўл вокзалида бир эркак болта билан 4 кишини яралаганди.\nГермания ҳужум мисрлик


Қоидага амал қилмаган ҳайдовчи 10 ёшли боланинг ўлимига сабабчи бўлди - zarnews.uz\nҚоидага амал қилмаган ҳайдовчи 10 ёшли боланинг ўлимига сабабчи бўлди\nКеча, 8 август куни соат 07:30 да Юнусобод туманидаги Боғи шамол ва Янги шаҳар кўчалари чорраҳасида учта автомобиллар иштирокида йўл-транспорт ҳодисаси содир бўлди. Бу ҳақда ИИББ матбуот хизмати хабар қилди.\nҚайд этилишича, “Хундай” русумли автомобиль ҳайдовчиси 34 ёшли Шохруҳ Т. светофорнинг тақиқловчи сигналига ўтиб кетиб, 29 ёшли Ботир С. бошқарган “Кобальт” ва 24 ёшли Муроджон С. бошқариб борган “Спарк” автомобиллари билан тўқнашган.\nЙТҲ натижасида қуйидаги фуқароларга тан жароҳати етган: “Кобальт” русумли автомобиль йўловчилари 40 ёшли Шукурулло А. ва 32 ёшли Маҳлиё К., шунингдек “Хундай” русумли автомобиль йўловчиси 10 ёшли И.Ш. ЙТҲдан жабрланганлар шифохонага етказилди. Аммо шифокорларнинг саъй-ҳаракатларига қарамасдан, 10 ёшли И.Ш. ҳаётдан кўз юмди.


OCCRP: Порошенко офшор ширкатлар орқали қимматбаҳо буюмлар харид қилган\n05 июл 2022, Тошкент вақти: 21:38\nУкраинанинг собиқ президенти Петро Порошенко.\nУкраинанинг собиқ президенти Петро Порошенко офшор ширкатлар орқали қимматбаҳо безак ашёлари ва санъат асарларини сотиб олган – буни Коррупция ва уюшган жиноятчиликни тадқиқ қилиш маркази (OCCRP) аниқлади.\nТадқиқотчиларга кўра, Порошенко 2010 йилда ёрдамчиси Сергей Зайцев ёрдамида ўз назоратига олгани тахмин қилинаётган камида олти офшор ширкат орқали ўнлаб миллион долларли харидлар қилган. Мазкур ширкатларга хизмат кўрсатган Австриянинг “Raiffeisen” банки Зайцевни уларнинг бенефициари сифатида кўрсатган.\nТадқиқот материалида “Raiffeisen” банки хизмат кўрсатадиган яна 11 ширкат Порошенконинг бизнес-салтанатига алоқадор бўлиши мумкинлиги айтилади.\nНоми зикр қилинган банк 2018 йилда “бенефициар мулкдор шахсини ноўрин текширгани ва зарур ҳужжатлар, маълумот ва ахборотларни бевақт янгилагани учун” Австрия молия бозори бошқармаси (FMA) томонидан 2.75 млн евро жаримага тортилганди. FMA ўшанда банк мижозларидан ким янглишиш орқасида идентификация қилинганини очиқламаган.\n2019 йил декабрда Австрия Олий маъмурий суди ушбу жаримани бекор қилган.\n2010-йиллар бошида Порошенко Киев яқинида ўзига данғиллама уй-жой солган. 2009 йилдан 2012 йилгача Петро Порошенко ва унинг хотини Марина “Vernon Holdings” оффшор ширкатидан фойдаланган ҳолда, Италиядаги ҳашаматли мебель ишлаб чиқарувчилардан қиймати 100 минг доллардан ортиқ фурнитура сотиб олган.\n2013 йилда Порошенко, яна шу “Vernon Holdings” орқали жами 4.8 млн фунт стерлингга санъат буюмлари харид қилганки, улар орасида машҳур рус рассоми Илья Репиннинг “Казаклар Қора денгизда” картинаси ҳам бор.\nOCCRP сўровига жавобан Порошенконинг юристлари унинг кўрсатилган ҳеч бир ширкат билан боғлиқ жойи йўқлигини урғулади. “Петро Порошенко ушбу ширкатлардан ҳеч бирининг ҳиссадори, якуний бенефициари ёки хизматчиси эмас”, дейилган уларнинг жавобида.\nСергей Зайцев тадқиқотчилар хатига жавоб бермаган. “Raiffeisen” банки мазкур масалалар бўйича фақат ваколатли давлат идоралари текширув ўтказиши мумкинлигини айтган.\nПетро Порошенко 2012 йилда Украина чегаралари ва божхонасидан дунёга машҳур рассомлар чизган 43 картинанинг ўтказилишига оид жиноят ишида гувоҳ сифатида қатнашганди.\nТергов тахминича, суратлар божхона назоратидан яширилган. Порошенконинг ўзи эса картиналар аввалроқ қонуний харид қилингани ва у президент бўлиб сайлангунича Украинага келтирилганини, божхона декларациясининг нусхаларини сақлаб қўйганини айтган.\nПорошенконинг адвокати Илья Новиков Украинанинг собиқ президентига нисбатан иш 2020 йил февралда “Gordonua.com” сайтидаги мақола асосида қўзғатилганини маълум қилди.\n“Гордон” нашри эса адвокатга жавобан, бор-йўғи Украина хавфсизлик кенгаши (УХК)нинг собиқ раҳбари ва айни пайтда “Батьківшчина” партиясидан сайланган депутат Валентина Наливайченко сўзларидан иқтибос келтирганини билдирган.\n“Эфир вақтида УХКнинг собиқ бошлиғи, Порошенко ва унинг бизнес-ҳамкори Олег Гладковский “Vernon Holding Ltd” офшори орқали жаҳон аукционларида қимматбаҳо суратларни харид қилиб, Сейшель оролларидаги фахрий консуллик номига расмийлаштирган ҳолда Украинага келтиришганини айтди.\nГладковский илгари Украинанинг Сейшель оролларидаги фахрий консули бўлиб ишлаган.\nНаливайченконинг маълумотига кўра, шу йўл билан 45 та картина (жиноят ишида 43 та картина ҳақида гап боради) Украинага келтирилган бўлиб, улар орасида Казимир Малевич, Илья Репин, Константин Коровин, Иван Айвазовский, Исаак Левитан ва бошқа мусаввирларнинг асарлари бор”, - дея маълумот берган Gordonua.com таҳририяти.


Конвертация очилса, ишсизлик ва инфляция кўпаядими? - BBC News O'zbek\nImage caption Юсуповнинг ёзишича, валюта бозорини эркинлаштиришга қарши томонлар "шок терапияси" каби ибораларни қўллаб, кўпларни чўчитишмоқда.\nЎзбекистонлик иқтисодий таҳлилчи Юлий Юсуповнинг мамлакат валюта бозорини либераллаштириш, яъни конвертация очилишининг афзалликлари ҳақидаги мақоласи UZ24 сайтида нашр этилди.\nЮсуповнинг таҳлили аввалроқ айни сайтда босилган Александр Давлетовнинг конвертация очилишининг салбий томонлари ҳақидаги мақоласига жавобдир.\nДавлетов ўз мақоласида Ўзбекистонда конвертациянинг очилиши қуйидаги оқибатларга олиб келишини ёзганди:\n- Долларнинг эркин бозордаги курси нақ 10,500 сўмга чиқиб кетади;\n- Ички Ялпи Маҳсулот (ИЯМ) ўсиши секинлашади ва ҳатто тўхтайди;\n- Инфляция ва ишсизлик икки рақамли даражага чиқади;\nАммо, Юсуповнинг ёзишича, валюта бозорини эркинлаштиришга қарши томонлар "шок терапияси" каби ибораларни қўллаб, кўпларни чўчитишмоқда.\nУнинг айтишича, ҳозирда Ўзбекистондаги инфляция амалда шундоқ ҳам икки рақамли даражада, яъни 10%дан юқори. "Биз аллақачон у даражага чиққанмиз", деб ёзади Юсупов.\n"Бошқа савол, валюта бозорининг либераллаштирилиши инфляцияни янада кўтариб юбориши мумкинми? Фақатгина импорт маҳсулотларига нархлар ошсагина, бу юз беради. Лекин, бугунда аксар импорт маҳсулотлари бозор курсида (яъни "қора" ёки "биржа" курсида) сотилади. Ҳар қандай бозор эркинлаштирилганда, расмий курс ва бозордаги курс ўртасида мувозанат нархи шаклланади. Бу нарх норасмий бозордагидан юқори бўла олмайди. Бу иқтисод қонуни. Ўйлайманки, ҳозирда мувозанат нуқтаси "қора" курсга яқинроқ, ёки "қора" билан "биржа" курси ўртасида турибди. Демак, ўртача ҳисобда бозордаги нархлар ошмайди, аниқроғи, либераллаштириш уларга таъсир қилмайди", - деб аниқлик киритади Юсупов.\nImage caption Ўзбекистонда доллар нархи кескин ўсишини баъзилар конвертацияга тайёргарлик дея талқин қилишмоқда.\nМуаллиф бунда Марказий Банкнинг валюта аралашувларини ҳам тилга олади. Унинг айтишича, агар Марказий Банк ўз мажбуриятларини бажарса, доллар "биржа" курсидан ошиб кетмайди.\nИқтисодий ўсиш сусайиши ва ишсизликнинг ошиб кетиши ҳақидаги хавотирларни ҳам Юсупов ислоҳотлардан қўрқадиганлар қўлидаги "олабўжи" деб ҳисоблайди.\n"Агар, муаллиф айтганидек, алмашув курсининг қадрсизланиши юз берса, иқтисодий ўсиш экспорт ўсиши ҳисобига кучаяди, ишсизлик эса камаяди. Баъзи иқтисодий назарияларга биноан, ҳатто инфляция ҳам қисқа муддатда иқтисодий ўсишни кучайтириши мумкин", - деб ёзади Юсупов.\nУ, шунингдек, мамлакатдаги расмий "кафолатланган" йиллик 8 фоизлик ўсишга ишора қилиб, "аслида бизда ўсиш борми ва унинг аҳамияти нимада?" деб савол қўяди.\nАммо, айни дамда унинг ўзи ҳам ўтмишдаги расмий рақамларга таяниб, ўз иддаосини асослаб беради.\n"2002-2003 йилларда бизнинг юртимизда валюта бозори аллақачон либераллаштирилганди. Ҳеч қандай иқтисодий ўсиш сусайиши юз бермаган. Инфляция ва ишсизлик ҳам умуман ўсмаган. Аксинча, 2004-2008 йилларда иқтисодий ўсиш тезлашди ва экспорт тўрт марта ошди, инфляция эса камайди", - дейди таҳлилчи.\nЮсупов асоссиз эски қарашлар ва "олабўжи"ларни қайтармасликка чақиради.\n"Ислоҳотлар, албатта, муаммо ва йўқотишларсиз бўлмайди, лекин уларни бугунги ислоҳ қилинмаётган иқтисод ҳар сонияда бошидан кечираётган йўқотишларга тенглаб бўлмайди", - дейди у.


07:56 / 23.12.2013 | Sohiba Shamsimatova | 1703\nшайх хазратлари. Синглимни турмушга бердик, куёвни оиласи масиҳийми, насронийми ҳуллас бошқа динга эътиқод қилар экан. Фақат куёвимиз исломда. Эртадан кечгача синглим қайнонасини олдида бўлар экан, келинлик хизмати дегандек. Бўш қолди дегунча, қайнонаси инжил ўқиб бераркан, хар ҳил мавзуларда гапириб, уни хам бу динга даъват қиларкан. Бу ҳақида эрига айтса, эътиборсиз колдирибди. Синглимни диндан хабари бор, гапларига эътироз билдирса “гап қайтарма” деб уришаркан. Ҳозир оиламиз хавотирда. Агар синглим у ерда қолса, динига хавф бўлади. Қолмаса, оиласи бузилиши мумкин. Чунки куёвни гапи онасига ўтмайди. Уйдагилар синглимни “қайнонангни уйига қадам босмайсан” деб олиб келишган. Бу ҳолатда қандай маслаҳат берасиз? Синглим бу холатда эрини гапига кирмай шариатга амал қилиб, ўз дини иймонини ҳимоя қилса, гуноҳкор бўлиб қолмайдими?\nСинглингиз бу ҳолатда эрининг гапига кирмай, шариатга амал қилиб, ўз дини, иймонини ҳимоя қилса гуноҳкор бўлиб қолмайди. Балки, ажр ва савоб олади. Шунинг учун қуда бўлишда эҳтиёт бўлиш керак. Иккинчи тарафнинг дини ва диёнатини, ахлоқини, дунёқарашини, соғлигини яхшилаб суритириш керак.


15 январь куни кутилаётган об-ҳаво маълумоти\nГидрометеорология хизмати марказининг хабарига кўра, 15 январь куни Тошкент шаҳрида ҳаво ўзгариб туради, бироз ёмғир ёғиши мумкин. Шамол шарқдан 7-12 м/с тезликда эсади. Ҳарорат кечаси 8-10° илиқ, кундузи 12-14° илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, баъзи жойларда ёғингарчилик (ёмғир, қор) бўлади. Баъзи жойларга туман тушиши мумкин. Шамол ғарбдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 0-5° совуқ, кундузи 0-5° илиқ бўлади.\nБухоро ва Навоий вилоятларида ҳаво ўзгариб туради, баъзи жойларда ёмғир ёғади. Баъзи жойларга туман тушиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучайади, айрим туманларда эса 25-28 м/с гача кучайиши мумкин. Ҳарорат кечаси 5-10° илиқ, кундузи 10-15° илиқ бўлади.\nТошкент, Жиззах, Самарқанд ва Сирдарё вилоятларида ҳаво ўзгариб туради, баъзи жойларда ёмғир ёғади. Баъзи жойларга туман тушиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайади, Самарқанд, Жиззах вилоятлариниг айрим туманларда эса 25-28 м/с гача кучайиши мумкин. Ҳарорат кечаси 5-10° илиқ, кундузи 10-15° илиқ бўлади.\nҚашқадарё ва Сурхондарё вилоятларида ҳаво ўзгариб туради, баъзи жойларда ёмғир ёғади. Баъзи жойларга туман тушиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 5-10° илиқ, кундузи 13-18° илиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 2° совуқ-3° илиқ, кундузи 8-13° илиқ бўлади.\nРеспубликанинг тоғли ҳудудларида ҳаво ўзгариб туради, вақти-вақти билан ёғингарчилик (ёмғир, қор) бўлади. Баъзи жойларга туман тушади. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 2° совуқ-3° илиқ, кундузи 2-7° илиқ бўлади.


ahlisunnat.com-Пайғамбаримиз-Сарваримиз изидан-4. Ҳажда нима учун саъй қиламиз? Нима учун тош отамиз?\n4. Ҳажда нима учун саъй қиламиз? Нима учун тош отамиз?\nҚалтис имтиҳон! Иброҳим алайҳиссалом уч нарса билан имтиҳон қилинади. Бири олов билан, иккинчиси мол-мулки билан, учинчиси эса фарзанди билан... Буюк набий Жаноби Ҳақнинг амри олдида заррача тараддуд қилмай, садоқатини исботлайди. Қандай содиқлик... Ҳазрати Исмоил отасининг "сени қурбон қиламан" деган амрини севинч билан қаршилайди. Фақат “Қўл-оёғимни яхшилаб боғлангки, сизни ранжитадиган бирор иш қилиб қўймайин. Кейин либосингиз этагини ҳам кўтариб олинг, қоним кийимингизга сачрамасин”,- дейди.\n- - Сарваримиз изларидан - 4\nКетма-кет етти тош\nҲожи номзодлари Муздалифада нўхат катталигидаги тошларни тўплайдилар. Улар бу тошларни\n“Бисмиллоҳ, Аллоҳу акбар, роғман лиш-шайтон ва ҳизбиҳи” деб жамаротга қарата отадилар.\nҲазрати Иброҳим билан Сора бахтли ҳаёт кечирсалар ҳам, узоқ йиллардан бери бефарзандлар. Ёшлари ҳам анча жойга борганди. Айниқса биби Сора фарзанд кўриш иштиёқида ўз ёғига ўзи қовруларди. Бир куни ўзи гап бошлаб, Иброҳим алайҳиссаломга “Ҳожарга уйланинг, зора ундан фарзанд кўрсангиз”,- деб таклиф қилади. Сўнгра Ҳожарни қуллиқдан озод қилиб, ўз қўллари билан набийга турмушга беради. Улардан ҳазрати Исмоил туғилади.\nИсмоил таъриф этиб бўлмайдиган даражада чиройли чақалоқ эди. Чунки унинг пешонасида Нур-и Муҳаммадий порлаб турарди. Мазкур нур Ҳожар онамизнинг ўғлига ўтгандан кейин ҳазрати Сорага маҳзунлик чўкади, ғам-андуҳини яширишга қодир бўла олмай уларнинг бошқа жойга кетишларини истайди. Ва амр келади: “Соранинг кўнглини хушнуд қил, истагини бажар!”\nЖаброил алайҳиссалом Жаннатдан Буроқ билан келади. Ҳазрати Иброҳим Ҳожар волидамиз билан ўғли Исмоилни олиб ҳозир Макка жойлашган минтақага бир зумда элтади. У замонларда у ерларда ҳеч ким яшамас, чор тараф тоғу тош, зоғ кўринмас иссиқдан қовурилган макон эди. Иброҳим алайҳиссалом уларга бир сават хурмо, бир кўза сув қолдириб, ўзи Шомга қайтиш учун тайёргарлик кўра бошлайди. Ҳожар онамиз жовдираган боқиш билан “Бизни бу ерда нима учун қолдириб кетяпсиз? На еб-ичадиган нарса, на гаплашадиган бир инсон бор”,- дейди. Иброҳим алайҳиссалом сукут қилади. Ҳожар онамиз: “Бизни қолдириб кетишингизни Раббимиз амр этдими?”- деб сўрайди. Иброҳим алайҳиссалом “Ҳа”,- деб жавоб беради. Ҳожар онамиз бошқа савол қотмайди. Чуқур таваккул билан “Раббим бизни ташлаб қўймайди”- деб, эрини кузатиб қўяди. Иброҳим алайҳиссалом Санийя деган жойга етганда тўхтаб, Каъбага ўгирилади-ю қўлларини дуога очади. Оталик меҳри билан жуда гўзал дуолар қилади уларга...\nҲожар онамиз хурмоларни ейди, сувни ичади, гўдагини эмизади. Бироз муддат ўтгач қўлларида ҳеч вақо қолмайди. Ажабо, бу атрофда сув топилармикин? Чақалоғини тупроққа ётқизиб, аввал Сафо тепалигига чиқади, уфқларга термулади, сувдан на из, на нишон бор. Кейин этакларини тўплаб, Марва тепалиги сари илдамлайди... Қизил, қора тепалар... Сап-сариқ саҳро ястаниб ётибди. На бир томчи сув, на бир кўкат, на бир Аллоҳнинг қули бор. Исмоил очлик ва чанқоқдан тупроқда жажжи оёқ-қўлларини қимирлатар, том маънода ажзини арз қиларди...\nҲажга борганлар Сафо билан Марва тепаликлари орасида бориб-келиб саъй қилаётганларида мана шу ҳодисани хотирлашлари, Ҳожар онамизни ёдга олишлари, бу муҳтарама онанинг бошдан кечирганларини қалбларида ҳис этишлари керак.\nБир зум ўзингизни чақалоғингиз билан чўл ўртасида ёппа-ёлғиз қолганингизни тасаввур қилиб кўринг. Мана шундай таслим бўла оласизми сиз ҳам Аллоҳга?\nСен Ҳаққа эт таваккул,\nТафвиз эту роҳат қил.\nСабр айла ва рози бўл,\nКўрайлик Мавло найлар,\nНайласа, гўзал айлар.\nҲожар онамиз Сафо ва Марва тепалари орасида еттинчи бор бориб-келишида бир овоз эшитади. Қараса ўғлининг ёнида Жаброил алайҳиссалом турибди. Муборак товони билан заминни тимдалайди ва шу ердан шаффоф сув отилиб чиқади... Ҳазрати Ҳожар шошилиб бориб, унинг атрофини тошлар билан ўрашга уринади. Бу билан бирга “Зам! Зам!” (тўхта, тўхтагин) деб ҳайқиради. Ундай демаса, ирмоқ бўлиб оқарди.\nЖибрил-и амин бу ер ҳақида маълумот беради: “Ҳақ таоло бу сувни тўхтатмас, тоширур. Бу мақом масжид бўлур, ўғлинг эса, пайғамбар.”\nУнга Байтуллоҳнинг тупроқ тагида қолган ўрнини, қолдиқларини кўрсатади. Замзам она-боланинг ҳам чанқоғини, ҳам очлигини қондиради. Бу нарса вақт ўтиб, кўчманчи қабилаларнинг эътиборини жалб қилади. Журҳумийлар келиб, бу ерга жойлашиш учун изн сўрайдилар. Ҳожар онамиз “Рухсат, лекин Замзам булоғида мулкиёт даъво этмаслик шарти билан”- дейди. Макканинг қуйи қисмида уйлар кўтарилиб, шу тариқа шаҳар қурила бошлайди. Журҳумийлар араб тилида равон, чиройли гаплашардилар. Исмоил алайҳиссалом уларнинг орасида улғаяди, шу сабабдан фасиҳ тилли эди. Сора хоним анча йиллар кейин ниҳоят Иброҳим алайҳиссаломга Ҳожар онамиз ва ҳазрати Исмоил билан кўришишга ва бирга яшашга рухсат беради... Ота ўғлига шунчалик ҳасратки таърифига тил ожиз...\nЗулҳижжанинг саккизинчи куни (тарвия куни) Иброҳим алайҳиссалом ибодат қилган меҳробда мудраб кетади, тушида бир фаришта “Аллоҳу таоло ўғлингни қурбон қилишингни буюрмоқда”- дейди. Бу туш раҳмонийми ёки шайтоний деб кун бўйи ўйлаб юради. Кечаси яна ўша туш! (Зулҳижжанинг тўққизи – Арафа.) Учинчи кеча яна худди шу тушни кўргандан кейин ҳеч шубҳаси қолмайди. Ҳожар волидамизга “Исмоилимни ювиб-тараб, поклагин. Кўзларига сурма, бошига хушбўй ҳидлардан сургин. Энг гўзал либосларини кийсин. Чунки дўстнинг ҳузурига боради”.- дейди. Исмоилга “Ёнингга арқон ва пичоқни олгин. Аллоҳ розилиги учун у ерда қурбонлик сўямиз”- деб айтади. Абу Ҳурайранинг (родияллоҳу анҳ) ривоятига кўра, шайтон фурсатни бой бермайди. Бир қария қиёфасида Ҳожар онамизнинг олдига келиб “Иброҳим ўғлингни қаерга олиб кетганини биласанми?” деб сўрайди.\n- Бир дўстининг ҳузурига.\n- Йўқ, қасам ичаманки уни сўйишга олиб кетди.\n- Нимага сўйсин, ўғли-ку?\n- Чунки Аллоҳ шундай амр қилди деган гумонда у.\n- Амр қилган бўлса, итоат лозим. Қандай аъло!\nШайтон уни алдай олмаслигига кўзи етиб, энди Исмоил алайҳиссаломнинг ёнида пайдо бўлади.\n- Отанг сени қаерга олиб кетаётганини биласанми?\n- Дўстининг зиёратига!\n- Йўқ, у сени сўймоқчи!\n- Ота ҳам ҳеч ўз ўғлини сўядими?\n- Рабби шундай буюрган деган гумонда шу ишни қилмоқчи.\n- Агар амр чиндан Уники бўлса, жони дилим билан розиман.\nШайтон бу сафар Иброҳим алайҳиссаломга келади.\n- Эй Иброҳим, ҳа бу шайтоннинг васвасаси бўлмасин тағин. Қара, кейин пушаймон бўлиб юрмагин!\nИброҳим алайҳиссалом унинг шайтон эканлигини билиб, гапларига қулоқ солмайди.\nИбн-и Аббос (родияллоҳу анҳ) ривоятига кўра, Иброҳим алайҳиссалом уни рад этиб, йўлида давом этади. Лекин Жамрат-ул-улода яна қаршисидан чиқади. Иброҳим алайҳиссалом унга еттита кичик тош отиб, ёнидан ҳайдайди. Жамрат-ул-вустода такрор қаршисига чиққанида, яна еттита тош отади. Орсиз шайтон Жамрат-ул-куброда (Ақаба жамраси) яна келиб, алдашга уринади. Яна етти тош отилгандан кейин умидини узиб, узоқлашади.\nБир қалбда битта севги\nБусайр тоғига келадилар. Иброҳим алайҳиссалом ўғлига кўрган тушини айтиб беради. Исмоил алайҳиссалом бу хабарга хурсанд бўлиб, таслимиятини билдиради: “Сиз амр этилган ишни қилинг, ота. Мени сабр қилувчилардан топасиз.”\n- Ўғлим, мен сени қурбон қиламан десам, сен севиняпсан.\n- Нимага қувонмайин, ахир ёлғиз орзум Унинг розилигига эришиш эмасмиди? Лекин қўл-оёғимни қаттиқ боғланг, яна сизни ранжитадиган бирор ҳаракат қилиб қўймай. Этагингизни ҳам йиғиб олинг, қоним устингизга сачрамасин. Кўряпсизми, ота, кўк эшиклари очилиб, фаришталар бизга боқмоқда.\nҲазрати Иброҳим Ҳақ таолонинг исмини айтиб, пичоқ тортади. Лекин пичоқ ўтмайди. Яна бир марта қувват билан тортади, яна кесмайди. Ҳазрати Исмоил “Ота, юзимга боқманг. Бўлмаса раҳмингиз келади, шоҳ қон томирим мана бу ерда”,- дейди.\nОловга “куйдирма” деган амрни берган Зот пичоққа ҳам “кесма” деб буюрган бўлса, бечора, қандай қилиб кесарди.\nЎша пайтда Аллоҳу таолодан ваҳий келади: “Эй Иброҳим, тушингни тасдиқ қилиб, садоқатингни кўрсатдинг. Энди бошингни кўтариб, тоққа қара!”\nЖаброил алайҳиссалом қирқ йил Жаннатда боқилган бир қўчқор билан кўринади ва такбир айтишни бошлайди:“Аллоҳу акбар! Аллоҳу акбар!” Иброҳим алайҳиссалом давом этади: “Ла илоҳа иллаллоҳу валлоҳу акбар!” Исмоил алайҳиссалом ҳам уларга қўшилади: “Аллоҳу акбар ва лиллоҳил ҳамд!”\nҲозирда биз айтадиган ташриқ такбири мана шундан келиб чиққан.\nҲазрати Иброҳим қўчқорни тутиб, қурбон қилади. Қайтиб келганида Исмоил алайҳиссаломнинг оёқ-қўллари ечилганлигини кўради. Жаъфар-и Содиқ ҳазратлари нақл этади. Иброҳим алайҳиссалом Ҳақ таолога муножотда бўлди: “Ё Рабби, нима учун Исмоилни қурбон қила олмадим? Бунинг ҳикмати нима?”\n- Уни бўғизлатиб қўярмидим, унинг пешонасида Ҳабибимнинг нури бор!\nАллоҳу таоло дўстларининг қалбидан бошқа севгиларнинг кетишини хоҳлади. Одам алайҳиссалом Ҳавво онамизга майл кўрсатганди. Яъқуб алайҳиссалом “Юсуфим, Юсуфим” дерди. Пайғамбаримиз ҳам фарзандини жуда севарди. Аллоҳу таоло Иброҳимни олди. Ҳасан ва Ҳусайннинг (родиаллоҳу анҳум) шаҳодат хабарини берди. Маккани ҳеч жойга алмаштирмасдилар, ҳижрат амри келди. Иброҳим алайҳиссаломнинг ҳам ҳазрати Исмоилга муҳаббати зиёда эди.


Мхитарян: «Фонсеканинг футболини Эмерининг фалсафасидан афзал кўраман»\nУнаи ЭмериГенрих МхитарянПаулу Фонсека\n«Рома»да ижарада ўйнаётган, ҳуқуқий жиҳатдан «Арсенал»га тегишли бўлган яримҳимоячи Генрих Мхитарян «тўпчилар» собиқ устози Унаи Эмери билан Рим клуби бош мураббийи Паулу Фонсекани таққослади.\n«Эмерининг фалсафаси Фонсеканинг фалсафасидан фарқ қилади. «Рома»да ўзимни жуда яхши ҳис қиляпман. Чунки биз яхши футбол ўйнаяпмиз ва бу менга мос келади. Фонсеканинг футболини афзал кўраман – тажозукор ўйнаймиз ва тўпни доим назоратимизда ушлаб турамиз.\n«Рома»да қоламанми? Ҳеч нарса дея олмайман, чунки мавсум тўхтатилган. Қачон ўйнашимизни ва ёзда нима бўлишини билмаймиз. Футбол тез ўзгармоқда. Келажакда нима бўлиши мумкинлигини ҳеч қачон билмайсиз», – деб Мхитаряннинг сўзларини келтиради Тhe Times.


БМТнинг экспертлар гуруҳи Ливанга келди.\nУлар Сурия ўз армиясини Ливандан олиб чиӄиб кетиши юзасидан зиммасига олган мажбуриятлари бажарилишини текширади. Гуруҳ аъзолари Ливан ҳудудида сурияликлардан ӄолган ҳарбий базаларга боради.\nКуни кеча Сурия ӄарийиб 30 йилдан буён Ливанда турган ӄўшинларининг бу мамлакатдан олиб чиӄилажаги тўғрисида БМТга расман билдирган эди.\nДунё жамоатчилиги ва ливанлик муҳолифат босимидан сўнг Дамашӄ ўз ҳарбийларини бу мамлакатдан олиб чиӄиб кетишга кўнди.


Улкан мақсадларга катта жасорат керак (VII қисм)\nБугун ҳам Марказий ва Жанубий Осиё бозорлари ўртасидаги ишончли савдо ва транспорт коммуникацияларини яратиш ҳар қачонгидан долзарбдир.\nУлкан мақсадларга катта жасорат керак (V қисм)\nУмра зиёратига борувчилар сони 10 мингдан 30 мингтага, ҳаж зиёратига борувчилар эса 5 мингдан 7 минг 200 нафаргача оширилди, сафар билан боғлиқ харажатлар эса камайтирилди.\nЯна бир йил якунланди... Йил аввалида қилинган режалар, ниятлар қай даражада рўёбга чиқди?\nЛеонид МАРИНИЧ: поёнига етаётган йил Беларусь – Ўзбекистон ҳамкорлигида туб бурилиш ясади\nЯнги йил арафасида ЎзА мухбири Беларусь Республикасининг Ўзбекистондаги Фавқулодда ва мухтор элчиси Леонид Мариничнинг фикрларини ёзиб олди.\nАлишер Бобоев Ўзбекистоннинг Санкт-Петербургдаги Бош консули лавозимига тайинланди\nТашқи ишлар вазирлиги матбуот хизмати хабарига кўра, Ўзбекистон ҳукумати мамлакатнинг Санкт-Петербург шаҳри (Россия) даги янги бош консулини тайинлади.\nЯнги – 2020 йил кириб келиши муносабати билан Ўзбекистон Республикаси Президенти Шавкат Мирзиёев номига хорижий давлатлар, ҳукуматлар ва парламентлар, нуфузли халқаро ва минтақавий ташкилотлар раҳбарларидан Президентимизга янги муваффақиятлар ва бахт-саодат, Ўзбекистон халқига эса тинчлик-осойишталик ва равнақ изҳор этилган самимий қутловлар келмоқда.\nЎзбекистон Республикаси Президенти Шавкат Мирзиёев 30 декабрь куни Тожикистон Республикаси Президенти Эмомали Раҳмон билан телефон орқали мулоқот қилди.\nДавлат раҳбарлари янги - 2020 йил кириб келаётгани муносабати билан бир-бирларини самимий табрикладилар.\nШавкат Мирзиёев ва Гурбангули Бердимуҳамедов телефон орқали сўзлашдилар\nЎзбекистон Республикаси Президенти Шавкат Мирзиёев 30 декабрь куни Туркманистон Президенти Гурбангули Бердимуҳамедов билан телефон орқали мулоқот қилди.\nСуҳбат аввалида давлат раҳбарлари кириб келаётган Янги йил муносабати билан бир-бирларига самимий табрик ва эзгу тилаклар билдирдилар.\nЎзбекистон Республикаси Президенти Шавкат Мирзиёев 30 декабрь куни Қозоғистон Республикасининг Биринчи Президенти - Элбоши Нурсултон Назарбоев билан телефон орқали мулоқот қилди.


Жалақудуқ туманидан топилган чақалоқ жасади: тафсилотлар - 2 Февраля 2022 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2022 » Февраль » 2 » Жалақудуқ туманидан топилган чақалоқ жасади: тафсилотлар\nЖалақудуқ туманида 2004 йилда туғилган қиз жонсиз туғилган чақалоғини кўчага ташлаб кетган. Жасадни биринчи бўлиб маҳаллада ўйнаб юрган болалар кўриб қолади. Қиз бир қанча муддат Андижон шаҳрида массажчилик билан шуғулланганлиги таъкидланмоқда.\nВоқеа гувоҳларининг таъкидлашича, қизнинг отаси вафот этган. Бир нафар опаси турмушга чиқиб кетган. Ҳозирда онаси билан бирга истиқомат қилаётган бўлган.\nЯнги туғилган чақалоқни ташлаб кетилган жойидан биринчилардан бўлиб, қўшни болалар кўриб қолади ва чақалоқ жасадини кўрганлигини бувисига етказади.\n«Набираларим айтганда ишонмадим. Кимдир қўғирчоғини ташлаб кетган бўлса керак деган хаёлга бордим. Бориб қарасам, ҳақиқатда чақалоқ қиз жасади экан. Уйдан рўмол олиб, устини ёпиб қўйдим». «Ҳомиладорлигини яшириш мақсадида қорнини боғлаб юрганини эшитдик» дейди воқеа гувоҳларидан бири.\nЧақалоқ топилганда шилинган, қонталаш ҳолатда бўлган. Жасадни кўрган қўшнилар ички ишлар органларига мурожаат қилган. Иш туман прокуратураси томонидан назоратга олинган ва терговга қадар текширув ишлари амалга оширилмоқда.\nПрокуратуранинг берган маълумотига кўра, 2022 йилнинг 21 январь куни соат 09:30 атрофида туманнинг Жанубий Оламушук шаҳарчаси Иттифоқ маҳалласидаги кўп қаватли уйлар жойлашган ҳудуддан янги туғилган (қиз жинсли) чақалоқнинг жасади ташқи тан жароҳатларисиз топилган. Мазкур ҳолат бўйича воқеа жойига туман прокурори, туман прокуратураси терговчиси, туман ИИБ бошлиғининг 1-ўринбосари, ЭКБ эксперти, вилоят суд тиббий экспертиза мутахассиси ҳамда тезкор-тергов гуруҳи аъзолари иштирокида ҳодиса жойи ва чақалоқ жасади кўздан кечирилган.\nОлиб борилган терговга қадар текширув давомида мазкур чақалоқни Жанубий Оламушук шаҳарчаси, Навоий маҳалласида 2004 йилда туғилган Ш.М. қизи яшаш уйининг ёнидаги қурилиши тугалланмаган бино ичида 20 январь куни соат 23:00 атрофида ўлик ҳолатда туққан. Сўнгра чақалоқнинг жасадини ушбу бинонинг орқа томонига ташлаб кетган.\nЧақалоқни ташлаб кетган қизнинг оиласи зиёли ҳисобланган. Қизнинг онаси таълим муассасаларидан бирида ўқитувчи бўлиб ишлайди. Маҳалла аҳли қизнинг оғир-босиқ эканлиги ва бир қанча муддат кўринмай қолганини, уйидан узоқда юрганини таъкидлади. Айтиш жоизки, ўқишга топшириб кира олмаган қиз Андижон шаҳрида массажчи бўлиб фаолият олиб борган.\nМаҳалла фуқаролар йиғини масъулининг таъкидлашича, оила "Аёллар дафтари” ёки "Темир дафтар”га киритилмаган. Оиланинг яшаш шароити яхши. Муаммолар сабабли мурожаатлар қилинмаган. Қиз эса анча вақтдан бери деярли маҳаллада кўринмаган. Қиз оғир-босиқ бўлган. Мактабни тугатгач, Андижон шаҳрига кетган ва узоқ муддат давомида кўриниш бермаган.\nТерговга қадар текширувдан келиб чиқиб, вояга етмаган қиз билан жинсий алоқага киришган шахс ҳам топилиб, тегишли тартибда қонуний жазо олиниши таъкидланмоқда.\nЧақалоғини ваҳшийларча ташлаб кетган қиз ва унинг онаси хонадонида бўлмагани учун суҳбатлашиш имкони бўлмади.\nКатегория: YANGILIKLAR / ЯНГИЛИКЛАР / ХАБАРЛАР / МАЪЛУМОТЛАР | Просмотров: 146 | Добавил: Sherlaruz.CoM | Теги: #xabarlar, #ahborot, #Yangiliklar, #Yangilik, #newsuz, #news, #uznews, #новости, #habarlar | Рейтинг: 0.0/0


Бўшлиқлар билан ишлаш. | Boshlang'ich ta'limni rivojlantirish\nЎқувчилар билимидаги бўшлиқлар билан ишлаш.\nЎзбекистон Республикасининг “Таълим тўғрисида” ги Қонуни, “Кадрлар тайёрлаш миллий дастури” ва “2004-2009 йилларга мўлжалланган мактаб таълимини ривожлантириш Давлат умуммиллий дастури” да белгиланган вазифалар негизида энг муҳим вазифа – ёшларга таълим-тарбия бериш ётади.\nЎзбекистон Республикаси Вазирлар Маҳкамасининг 1999 йил 16 августдаги 390-сонли “Умумий ўрта таълим давлат таълим стандартларини тасдиқлаш тўғрисида” ги қарори ва 2005 йилдан бошлаб ўқув дастурларининг модернизация қилиниши, давлат таълим стандартларининг такомиллаштирилиши ёшларга таълим-тарбия беришнинг муҳим вазифаларини белгилаб бермоқда.\nЁшларнинг таълим-тарбияси бугунги кунгача ва бундан кейин ҳам энг муҳим масала бўлиб қолаверади. Шундай экан, мактабларимизда таълим олаётган ўқувчилар билим, кўникма ва малакаларининг минимал талаблари – давлат таълим стандартларини тўлиқ ўзлаштириб олишларига эришиш биз педагоглар ва раҳбар ходимлар учун муҳим вазифадир. Вилоятда таълим олувчиларнинг билим самарадорлиги қисман бўлсада, йилдан-йилга ўсиб бормоқда. Лекин шуни таъкидлаш жоизки, ўқувчиларимизнинг билим даражаси вилоят бўйича ўртача ҳали 80%га ҳам етмаган. Айрим таълим муассасаларида 60% ва ундан ҳам паст, айрим синфлар ёки айрим фанларни оладиган бўлсак, ўқувчилар билимининг ДТСга мослик даражаси қониқарсиз аҳволда эканлиги таҳлиллар орқали келиб чиқмоқда. Ўқувчилар билимида бўшлиқлар пайдо бўлиши, зудлик билан уни бартараф этиш чораларини кўришни тақозо этмоқда. Ўқувчилар билимидаги бўшлиқларни бартараф этишнинг турли чоралари мавжуд бўлиб, улар билан якка ёки гуруҳ шаклида машғулотлар олиб бориш, мавжуд куни узайтирилган гуруҳлар (КУГ) машғулотларидан фойдаланиш, уйга вазифа бериш орқали қўшимча топшириқларни бажартириш кабилар шулар жумласидандир.\nТажрибалардан, олиб борилган назорат ишлари ва унинг таҳлилий маълумотларидан келиб чиқиб, ўқувчилар билимидаги бўшлиқларни тўлдириш бўйича энг қулай ва самарали усул улар билан қўшимча машғулотлар олиб бориш усули эканлиги аён бўлди.\nБиз қуйида ана шу усул бўйича амалга оширилиши зарур бўлган ишлар бўйича методик маслаҳатлар берамиз.\nЎқувчилар билимидаги бўшлиқларни тўлдириш масаласи қуйидаги тартибда олиб борилади:\nЭлектрон жадваллар орқали ўқувчиларнинг чорак давомида қайси мавзуларни ўзлаштира олмаётганликлари ва булар қайси ўқувчилар эканлиги аниқлаб олинади.\nЎқувчилар рўйхати ва уларнинг чорак бошидаги билим самарадорлиги “Қўшимча машғулотлар журнали” га киритилади.\nЎқитувчи томонидан ўқувчилар ўзлаштира олмаган мавзулар бўйича чораклик режа тузиб олинади.\nҚўшимча мушғулотлар жадвали тузилади.\nҚўшимча машғулот олиб бориш учун конспект ёзилади.\nМашғулот олиб борилади.\nҚўшимча машғулотларнинг чорак давомидаги ўзгаришлари бўйича ҳисобот қилинади.\nЎқувчилар томонидан мавзуларни ўта паст ўзлаштирилишига ўқитувчининг тажрибаси етарли бўлмаган ҳолатлар аниқланганда уларга методик кўмак бериш учун методистлардан ёки методбирлашманинг тавсиясига кўра тажрибали педагоглардан бириктириб борилади.\nЎҚУВЧИЛАР БИЛИМИДАГИ БЎШЛИҚЛАРНИ АНИҚЛАШ:\nЎқувчилар билимидаги бўшлиқларни аниқлашнинг энг қулай усули уларни махсус электрон жадваллар орқали амалга оширишдир.\nБунинг учун ўқитувчи (ёки раҳбар, ташқи назорат вакили) томонидан чорак давомида ўтилган мавзулар бўйича синов ишлари ўтказилади, синов ишлари тест олиш, ёзма иш, амалий машғулот ўтказиш, норматив топшириш, билимлар аттестацияси ва ҳоказолар орқали амалга оширилади.\nБу билан ўқувчининг билимида бўшлиқ пайдо бўлишига таъсир этувчи омилларга:\nМактабда яратилган шароит.\nМактабнинг ўқув моддий базаси.\nЎқитувчи касб-маҳоратининг етишмаслиги.\nФанлар буйича мутахассисларнинг етишмаслиги.\nАмалий машғулотларни ўтказиш анжомлари ва лаборатория жиҳозларининг етишмаслиги.\nЎқувчи уйининг мактабдан узоқлиги.\nОта-онасининг ўқувчи ўқишига бефарқлиги.\nЎқувчи хотирасининг заифлиги.\nДарс давомидаги кайфияти.\nДарсларга тўлқ қатнашмаслиги.\nЎқувчини уй вазифаларини бажармаслиги.\nЎқувчини ўқишга нисбатан пул топиш учун ҳаракатларини устунлиги.\nЎқувчини оилавий шароитини етарли эмаслиги.\nЖамиятда ноқобил оилаларнинг борлиги.\nОммавий ахборот воситалари, турли компьютер ўйинларини мавжудлиги ва улар билан банд бўлиб қолишлари.\nЎқувчиларнинг синф ва ёзма иш дафтарларини мунатазм текширилмаслиги;\nЎқувчилар кундалик дафтарлари орқали ота-оналар, синф раҳбарлари ҳамда фан ўқитувчилари ҳамкорлигининг яхши уюштирилмаганлиги ва бошқалар каби омилларни қўшиб ҳисобга олиб борилса ва шу асосда режа тузилса, ўқувчилар билимидаги бўшлиқларни тўлдири осонлашади.\nБИЛИМИДА БЎШЛИҚЛАРИ ПАЙДО БЎЛГАН ЎҚУВЧИЛАР РЎЙХАТИНИ ТУЗИШ.\nБилимида бўшлиқлар пайдо бўлган ўқувчилар миқдорини улар билим самарадорлигини ҳисобга олган ҳолда аниқлашнинг қатъий мезонини белгилаш мақсадга мувофиқ эмас.\nЧунки айрим синфларда билими паст ўқувчиларнинг ўртача билим самарадорлиги 80%дан юқори бўлиши мумкин ёки аксинча 60% дан паст бўлиши мумкин.\nҚЎШИМЧА МАШҒУЛОТЛАР УЧУН ЧОРАКЛИК\nЎқитувчи ўқувчилар билан олиб бориладиган қўшимча машғулотлар учун ҳар чоракда алоҳида режа тузади ва мактабнинг ўқув-тарбиявий ишлар бўйича директор ўринбосари томонидан тасдиқланади ( билимида бўшлиғи бўлмаган синф ёки фанлар бундан мустасно).\nЎқитувчи режани тузишда синов натижалари туширилган 1-электрон жадвалларнинг вертикал ва горизонтал йўналишидаги натижаларини ҳисобга олади.\nГоризонтал йўналиши бўйича ўқувчининг исми-шарифини белгилаб олса, вертикал йўналишдан уларнинг ўзлаштира олмаган мавзулари ҳамда БКМларини аниқлайди. Бунинг учун ўқитувчи тест саволларини тайёрлашда фойдаланилган мавзулар ва БКМлар рўйхатини тузиб олиши мақсадга мувофиқ бўлади. Демак, ҳар чорак охирида ўтказиладиган назорат ишлари учун тайёрланган тестлар мавзулари ва БКМлари рўйхатини тузиб борилади.\nҚЎШИМЧА МАШҒУЛОТЛАР ЖАДВАЛИНИ ИШЛАБ ЧИҚИШ\nЎқувчилар билимидаги бўшлиқларни тўлдириш машғулотлари учун чораклик жадвал тузилади ва мактабнинг ўқув-тарбиявий ишлар бўйича директор ўринбосари томонидан тасдиқланади.\nЖадвалга мувофиқ бошланғич синфларда ҳафтасига 2-3 соат (1 йилда 78 соат), юқори синфларда ҳафтасига 1 соат (1 йилда 34 соат) қўшимча машғулотлар олиб борилади ва ҳар бир ўқитувчи ўзининг педагогик иш юкламаси режасида ойма-ой белгилаб боради ҳамда ойлик ҳисоботида қайд этади.\n1. МАШҒУЛОТ ОЛИБ БОРИШ ТАРТИБИ.\nЎқитувчи томонидан ўқувчиларнинг ўзлаштиришлари қийин кечган мавзулар 1-электрон жадвали (ёки бошқа усул) орқали аниқлаб олингандан сўнг машғулот бошлангунга қадар қайси ўқувчига қайси мавзу бўйича қўшимча билим бериш кераклиги белгилаб олинади ва ўз конспектида буни акс эттиради.\nМашғулот бошлангандан сўнг ўқитувчи ўқувчига аввалги чорак давомида ўзлаштира олмаган мавзулари бўйича қўшимча тушунчалар, топшириқлар, машқлар ва уйга вазифалар беради. Вазифалар ҳамда ўқувчи томонидан қўшимча топшириқларни ҳафта давомида қандай ўзлаштира олишлари келгуси ҳафтанинг шу куни сўралади.\nМашғулотлар ҳафтада бир соат олиб борилиши кўзда тутилди. Сабаби шундаки, ўқитувчи ва ўқувчилар учун қўшимча юкламалар ортиб кетиши ҳам уларнинг чарчашига олиб келади, иш фаолиятини сусайтиради, қолаверса, ўқувчи фақат 1 та фандан билимида бўшлиғи бўлмай, бир неча фандан паст ўзлаштирса унинг учун қўшимча машғулотлар сони ҳафтасига 2, 3 соат ва ундан ортиқ ҳам бўлиши мумкин.\nАна шуларни ҳисобга олиб қўшимча машғулотларни 1 та синфда ҳафтасига бир соат қилиб белгиланади ва чорак давомида олиб бориладиган 8 соат машғулот учун журналда ҳам 8 та жой (катаклар) ажратилади.\nЎзбекистон Республикаси халқ таълими, Меҳнат ва аҳолини ижтимоий муҳофаза қилиш вазирликларининг 2005 йил 26 декабрдаги 315-сонли ва 4984-сонли қўшма буйруғининг 1-иловасидаги “Умумий ўрта таълим мактаблари ўқитувчилари ҳамда раҳбар ходимларининг иш юкламасини белгилаш ва тақсимлаш бўйича йўриқнома”да белгилаб берилган фан ўқитувчилари йиллик иш юкламасининг ойлар бўйича тахминий тақсимотини 1-бандида ўқувчилар билимидаги бўшлиқларни тўлдириш учун бир йилда 34 соат белгиланган. Шуни ҳисобга олиб, ҳар бир қўшимча машғулотнинг давомийлиги тўлиқ 45 минутдан иборат бўлиши шарт.\nБошланғич синфларда эса ҳафтасига 2 соат белгилаш зарур бўлади.\nҚЎШИМЧА МАШҒУЛОТЛАРНИНГ ЧОРАКЛИК ЯКУНИНИ АМАЛГА ОШИРИШ.\nЧорак якунида ўқувчиларнинг ўзлаштиришларини аниқлаш учун синов ўтказилади. Синов ишлари тест, ёзма иш, амалий машғулот, норматив топшириш ва бошқалар орқали амалга оширилиши мумкин.\nСинф учун тайёрланган топшириқлар фақат ўқувчилар томонидан ўзлаштирилмаган ва ўқитувчи томонидан қўшимча машғулотларда ҳисобга олинган мавзулар бўйича тузилади. Синов ишлари ким томонидан ўтказилиши қатъий белгилаб қўйилгани маъқул. Синов натижалари журналга ёзилиб, ўқувчининг чорак бошидаги билими билан таққосланади. Ҳар бир ўқувчининг билимини ўсиш ёки пасайиши таҳлил қилинади.\nСинфлар бўйича ўртача самарадорлик аниқланади.\nЎқитувчи томонидан ҳисобот шакли тайёрланади ва мактабнинг ўқув-тарбиявий ишлар бўйича директор ўринбосарига расман топширади. Директор ўринбосари ҳар бир синф бўйича қўшимча машғулотлар натижаларни (ҳисоботларни) белгиланган тартибда назорат дафтарига қайд этади. Ҳар чорак якунида, ярим йиллик ва йиллик ўзгаришлар динамикасини ишлаб чиқади ва экранда ёритиб боради.\nЎқувчилар билимидаги бўшлиқларни тўлдириш бўйича амалга оширилган ишлар натижасида эришилган ютуқ ва камчиликларни аниқлаш учун ўқув йилининг ҳар чораги, ярим йили ва йил якунида қуйидаги жадвал асосида таҳлил қилиш ва ҳисоботлар тайёрлаш керак бўлади.


«Локомотив» Шуҳрат Муҳаммадиев ва Диёр Туропов билан шартнома имзолади\nЯнги мавсумга тайёргарликни давом эттираётган «Локомотив» профессионал футбол клуби бугун икки нафар янги футболчи билан шартнома имзолади.\n«Машъал» ва «Насаф»даги ўйинлари орқали кўпчиликка яхши таниш ҳимоячи Шуҳрат Муҳамадиев ҳамда шу пайтгача «Олмалиқ»да тўп тепиб келган ярим ҳимоячи Диёр Туропов бугундан «темирйўлчи»га айланишди.\nҲар иккала футболчи эркин агент сифатида «Локо» таркибига келиб қўшилди. Маълумот учун Шуҳрат Муҳаммадиев 1989 йил 24 июнда туғилган. У Қашқадарё футболи тарбияланувчиси ҳисобланади. Муҳаммадиев бунгача «Машъал» ва «Насаф» клубларида фаолият олиб борган. 2015 йил Австралияда ўтказилган Осиё Кубоги иштирокчиси. Шунингдек, Ўзбекистон олимпия терма жамоасида ҳам тўп тепган.\nДиёр Туропов 1994 йилнинг 9 июлида туғилган. Жиззах футболи тарбияланувчиси. У 2013 йилдан бери олий лигада «Олмалиқ» шарафини ҳимоя қилиб келган. Ўзбекистон ёшлар ва ўсмирлар, шунингдек Олимпия терма жамоамизда бир қатор учрашувларда иштирок этган. Ўнг ва чап қанот ярим ҳимоясида, шунингдек ҳужумчи ортида ҳам бирдек ўйнай олади.\nЯнги мавсумда Муҳаммадиев 14-рақамда, Туропов эса 77-рақамли либосда «Локомотив» сафида майдонга тушишади. Биз ҳар иккала футболчига омад тилаган ҳолда «Локомотив»га хуш келибсиз деб қоламиз. Қуйида янги футболчиларнинг Олий лигадаги статискасини келтириб ўтамиз.\nШуҳрат Муҳаммадиев Туғилган санаси: 24.06.1989\n2007 йил. «Насаф»: 2 ўйин, 16 дақиқа\n2009 йил. «Машъал»: 13 ўйин, 678 дақиқа\n2010 йил. «Машъал»: 11 ўйин, 367 дақиқа\n2011 йил. «Машъал»: 18 ўйин, 1368 дақиқа, 3 гол\n2012 йил. «Машъал»: 13 ўйин, 853 дақиқа\n2013 йил. «Насаф»: 16 ўйин, 1294 дақиқа, 2 гол\n2014 йил. «Насаф»: 24 ўйин, 1993 дақиқа, 1 гол\n2015 йил. «Насаф»: 23 ўйин, 1970 дақиқа\n2016 йил. «Насаф»: 24 ўйин, 1917 дақиқа\nДиёр Туропов Туғилган санаси: 09.07.1994\n2013 йил. «Олмалиқ»: 17 ўйин, 943 дақиқа, 1 гол\n2014 йил. «Олмалиқ»: 19 ўйин, 1254 дақиқа, 4 гол\n2015 йил. «Олмалиқ»: 15 ўйин, 1029 дақиқа, 1 гол\n2016 йил. «Олмалиқ»: 25 ўйин, 1656 дақиқа, 4 гол\nКиритилди: 05.01.2017 19:04. Ўқилди: 5551 марта. Фикрлар: 1 та.


Прагада ЕИ-Хитой саммити иш бошлади\n27 ноябр 2020, Тошкент вақти: 23:08\nПрагада ЕИ ва Хитой раҳбарларининг олий даражали учрашуви иш бошлади.\nХитой делегациясига мамлакат Бош вазири Вен Жиабао етакчилик қилмоқда.\nУчрашувда асосий диққат-эътибор ўзаро сиёсий-иқтисодий алоқаларни ривожлантириш масалаларига қаратилади.\nЕИ ва Хитой саммити ўтган йилнинг декабр ойига белгиланган эди. Бироқ Франция президенти Николя Саркози Тибет етакчиси Далай Ламани ўз қароргоҳида қабул қилганига норозилик тариқасида расмий Пекин ЕИ билан режалаштирилган саммитни бекор қилган эди.\nДушанба куни Чехия собиқ президенти Вацлав Ҳавел ЕИни Хитой етакчилари билан сўзлашувларда инсон ҳуқуқлари масаласини ҳам муҳокама этишга чақирди.


Кореядаги қизлар Ўзбекистондаги оиласини боқмоқда\n“Ёнмаган чироққа пул сўраб келишди”\nОзодбекнинг айтишича, “Эркин микрофон”га мурожаат қилишга уни 9 феврал кунги дастуримиздан жой олган бир хабар ундаган.\nКечаги дастуримизда об-ҳавонинг кескин совиб кетиши, газ ва электр таъминотининг йўқлиги боис вилоятнинг Яккабоғ тумани марказий касалхонаси беморларни қабул қилишни тўхтатгани тўғрисида хабар қилган эдик.\nЧироқчилик Озодбекнинг айтишича, у яшаётган тумандаги касалхоналар ҳам совуқ.\nОзодбекка Чироқчи чироқсиз эканлиги тўғрисида бир неча хабар қилганимизни айтдик.\nУ аҳолига етарли берилмаётган электр энергияси учун пул қандай ундирилаётгани тўғрисида айтиб берди.\n- Маҳалладан битта одам юрибди, иккита назоратчи, битта кассир, битта назоратчи, милициядан одам юрибди, докторлар юрибди. Бизникига ҳам келди. Сентябр ойида бизлар уйимизга ҳам, сув насосимизга ҳам тўлов қилганмиз. 150 киловаттдан тўлаганмизда. Уйники тўлаган тўловимиздан энди 35 киловатт ишлаганда. 75 киловатт тўловдан ташқари ишлаган. Бизлар олдиндан тўлов қилиб қўйганмиз. Шундан ташқари ишлаган. Бизларга “37 минг қарзларинг бор” деб келаяптида. Мен ҳисоблаб, калкуляторга ташлаб “мана шундай бўлади” десам, 37 минг сўмга бормаяптида бизнинг қарзимиз. 4500 сўм бўлаяптида. “37 мингни қаердан олиб бизларга бундай қарздорлик ëзиб келаяпсизлар?” деб бир-икки қаттиқ гапирганимда боягилар қочиб чиқиб кетди.\nОзодлик: Ҳайдасангиз кетишавердими?\n- “Э боринглар. Текширтиринглар. Бизларга қарздорлик келмасин. Бизлар Чироқчидан келган. Бизлар шунинг учун юрибмиз” деяптида. Кейин кетди. Қаëқдан олиб ëзди бу пулларни билмадим, дейди чироқчилик Озодбек.\n“Эҳтиёт бўлинг, дугоналар!”\nБошқа бир суҳбатдошимиз эса, “Эркин микрофон” билан скайп орқали боғланар экан, 9 феврал кунги дастуримиздан жой олган яна бир хабар юзасидан фикр билдирди.\n8 феврал куни Жанубий Кореядан сим қоққан ўзбекистонлик йигит юртдоши бўлган аёл жинсий ва жисмоний тажовуздан қочиб олдига ëрдам сўраб келганини маълум қилган эди ва бу хабар кетидан борган мухбиримиз тайёрлаган мақола “Сеулдаги ўзбек қизи ўз ватандоши зўрлаганини айтмоқда” сарлавҳаси остида эълон қилинганди.\nЎзини Феруза, деб таништирган аёл Кореяда юрган баъзи ўзбекистонлик йигитлар ўз ватандошлари бўлган аёлларга, уларнинг ҳимоясиз эканлигидан фойдаланиб, жинсий тажовуз қилишлари мумкинлиги эҳтимоли катта, деб ҳисоблашини айтди.\n- Мен Кореядан телефон қилаяпман. Asilboy001 билан Гулмира ҳақида. Аëлми, қизми ҳақ гапни гапираяптию. Бу ерда бўлаëтган гапни гапираяпти.\nОзодлик: Сиз билан шунақа воқеа бўлганми?\n- Менда у воқеа бўлмагану, лекин бор нарсани гапираяпти. Битта ишга жойлашиш учун ҳам масалан нолегал аëлларга албатта, мен Интернетда кўпроқ ўтираман, сўрашганда айтаман, “Сизларга аëл керакми ë иш таклиф қилаяпсизларми? Сизлар иш таклиф қила олмайсизлар, иш топиб бера олмайсизлар. Сизларга аëл керак. Шунинг учун иш бор деяпсиз. Ëлғон гапирманг”. Ҳозир Асилбойнинг номерини топиб телефон қилаяпманда. Телефонини олмаяпти.\nОзодлик: Яъни сиз Кореяда ҳеч ким иш топиб бера олмайди демоқчисиз?\n- Энди таниш-билиш билан ўзи ишлаëтган компаниясига чақириб иш топиб берса бўлади. Лекин у болалар шундай болаларки, улар аëл кишини аëл ўрнида кўрмайди. Билишмайди аëл нима сабабдан Кореяга, четга чиқади. Сабаби ë оиласи бўлмайди, ë оиласи ўлиб қолган, ë ажрашиб қолган. Ўша сабабли ўзбекистонлик аëллар четга чиқади.\nОзодлик: Сиз Кореяда неча йилдан бери ишлаяпсиз?\n- 5 йил бўлди.\n- Сир қолаверсин.\nОзодлик: Нима учун келгансиз Кореяга?\n- Турмуш ўртоғим йўқолган. Иккита фарзандим бор. Мен уларни қандай боқишим керак? Иш йўқ. Иш топиб бера олмайди.\nОзодлик: Кореяда нима иш қилаяпсиз?\n- Кореяда семиз аëллар кўпроқ озишни хоҳлайдида. Санаториядай жой. Ўша ерда ишлайман.\nОзодлик: Ким бўлиб ишлайсиз?\n- Ҳам медсестра, ҳам уборшица, битта компанияда битта ўзим ишлайман. Бировнинг уйида уч этаж қилиб қилган.\nОзодлик: Четга чиқаëтган қизларнинг ҳаммаси бузуқ, уйида ўтирса бўлмайдими, деяëтганларга гапингиз борми?\n- Албатта. Ўшаларнинг оиласи бузуқ. Шунинг учун шу гапни айтаяпти. Ҳеч ким бузуқчилик қилишга ë ўзининг хўжайини бор аëл умуман четга чиқмайди. Бу ерда ҳаëтдан қийналган, эри ташлаб кетган аëллар келаяпти.\nОзодлик: Кўп кўраяпсизми шунақаларни?\n- Кўп кўраман. Ҳамма ўртоқларимни эри ташлаб кетган. Эри ўлиб қолганлар келаяпти Кореяга. Менинг эрим Ўзбекистонда 24 ëшимда рак туфайли ўлиб қолди. Иккита болам билан қолганман, дейди Жанубий Кореядан Skype орқали боғланган Ферузахон.\n“Эркин микрофон” билан Жанубий Кореядан Skype орқали боғланган Ферузахон суҳбат адоғида Кореяда ва умуман Ўзбекистондан ташқарида юрган миллатдошлари – хотин-қизларни ўзлари эҳтиёт қилишга чақирди.


Россияда вакцинадан бош тортган ходимлар жазоланмоқда - zarnews.uz\n“Forbes”нинг маълум қилишича, вакцина олиши мажбурий бўлган 900 та компания ўртасида ўтказилган сўров натижаларига кўра, уларнинг 47 фоизида ходимларнинг ўндан бир қисми, 33 фоизида учдан бир қисми, 12 фоизида эса ярмидан кўпроғи эмлашдан бош тортган.\nУшбу компаниялар томонидан эмлашдан бош тортган ходимларга турлича муносабат бўлмоқда. Ташкилотларнинг қарийб 50 фоизи ходимларга нисбатан ҳеч қандай чора кўрмаган, аммо 16 фоизи ходимларини ишдан четлатган, 5 фоизи эса ишдан бўшатган.\nМутахассисларнинг фикрича, мажбурий эмлаш сабабли ходимларнинг оммавий ишдан бўшатилиши ёки бошқа соҳаларга ўтиб кетиши ҳолати юз бермайди. Чунки ҳозирги вақтда Россия меҳнат бозори кадрлар етишмаслигини бошдан кечирмоқда.\nТеглар: Россия коронавирус коронавирусга қарши эмлаш


2020 йилда оператив ижара бўйича даромадларга қайси ставка бўйича айланмадан олинадиган солиқ солинади | BUXGALTER.UZ\nКорхонанинг асосий фаолият тури – мол-мулкни ижарага бериш, солиқ ставкаси 8%ни ташкил этади . Бошқа ҳолатда СК 467-моддаси 1-қисми, яъни 4%лик ставка қўлланилиши лозим. Солиқ органларининг позицияси шундай. Солиқ маслаҳатчиси Гулнора ЭРГАШЕВА бу муаммо эканлигини айтиб, унга қуйидаги ечимни таклиф қилмоқда:\n– Солиқ тўловчилар айланмадан олинадиган солиқ бўйича солиқ ҳисоботини тўлдиришда муаммоларга дуч келмоқдалар. Асосий фаолият тури, айтайлик, ишлаб чиқариш, хизматлар ва бошқалар бўлсин. Бунда бинони оператив ижарага беришдан даромад олинган бўлиши мумкин. Бу бошқа даромад ҳисобланади. Бироқ ҳисоботда – «Бошқа даромадлар» иловасида «мол-мулкни ижарага беришдан олинган даромад» сатри йўқ.\nУшбу норма «Тадбиркорлик фаолияти эркинлиги кафолатлари тўғрисида»ги Қонуннинг 5-моддасига мувофиқ келган. Унга кўра бир нечта фаолият турини амалга оширадиган (кўп тармоқли) юридик ва жисмоний шахслар йиллик айланма ҳажмида қайси фаолият тури устун бўлса, ушбу фаолият тури мезонлари бўйича кичик тадбиркорлик субъектлари жумласига киритилган.\nСКнинг 297-моддаси 3-қисми 4, 5, 6, 10, 11, 12, 13, 14, 17, 18, 21, 22, 23, 25 ва 27-бандларида кўрсатилган даромадлар, шунингдек фоизлар кўринишидаги даромадларга ҳисобот (солиқ) даври якунлари бўйича умумий жами даромаддаги даромад улуши устун бўлган фаолият тури учун белгиланган ставкалар бўйича солиқ солинади.\nСК 297-моддасига назар ташласак, юқорида санаб ўтилган 297-модда 3-қисми бандлари орасида 8-банд келтирилмаган – унда мол-мулкни мулкий ижарага беришдан олинган даромад, бундан молиявий ижара (лизинг) мустасно эканлиги қайд этилган\nСК 468-моддаси 4-қисмида шундай дейилган: ҳисобот (солиқ) даврида ушбу СК 467-моддасининг 2-14-бандларида кўрсатилган фаолият турлари мавжуд бўлмаганда, ушбу модданинг 3-қисмида кўрсатилган даромадларга СК 467-моддасининг 1-бандида белгиланган, яъни 4%лик солиқ ставкаси бўйича солиқ солинади.\nУшбу нормадан, айнан СК 468-моддаси 4-қисмидан келиб чиққан ҳолда, солиқ ҳисоботида мол-мулкни ижарага беришдан олинган даромад солиқ солиш мақсадларида алоҳида фаолият турига айлантирилган ва солиқ ставкаси 4% этиб белгиланган.\nТаклиф: қонун ҳужжатларидаги зиддиятларни бартараф этиш мақсадида СКга «асосий фаолият тури» тушунчасини киритиш ва 468-модданинг 3-қисмига 8-бандни ҳам қўшиш мақсадга мувофиқ бўлади. Шунда ушбу даромадга асосий фаолият тури ставкаси бўйича солиқ солинади.


Нью-Йорк марказида кўп қаватли бинодаги фалокат оқибатида кўпчилик жароҳат олди\n23:17 / 13.06.2017\nНью-Йоркнинг марказий тумани Трайбекадаги кўп қаватли бинолардан бирининг ертўласида мойли қиздиргичнинг портлаши оқибатида 34 киши жароҳат олган. Портлаш оқибатида катта миқдорда ис гази ва заҳарли моддалар атрофга тарқалган.\nВоқеа 13 июнь куни эрталаб юз берган, деб хабар бермоқда NBC New York телеканали.\n"Нью-Йорк полицияси вакилининг айтишича, 34 нафар жароҳатланганлардан бири оғир жароҳат олган, баъзилар эса ҳушсиз ҳолда бўлган", дейилди хабарда.\nКўпчилик кичик жароҳат олган ва уларга жойида ёрдам кўрсатилган, қолганлар шифохонага етказилганлар.\nМаҳаллий мансабдор шахсларнинг маълумотларига кўра, портлаш Мюррей-стрит кўчасидаги 12 қаватли бинонинг ертўласида соат 08:30да юз берган. Сўнгра ёнғин чиққан. Воқеа жойига тезда қутқарув хизматлари етиб келган.\nБинода яшовчилар эвакуация қилинганлар. Қутқарувчилар қўшни биноларда ис гази даражасини аниқлаш устида иш олиб боришмоқда. Ҳуқуқ-тартибот идоралари воқеа юзасидан тергов ишларини бошлашган.\nпортлаш Нью-Йорк Трайбека


Бизнинг Туркистонда бошлаб татар муаллимлари ва сўнгра туркистонли ёшларимиз тарафиндан ёлғуз эр болаларға махсус янги мактаблар очила бошлағониға 15 йилдан ошди. Бу муддатда ҳозиргача бугун Туркистон ўлкасида 50 дан ортуқ мактаблар очилди, лекин камоли шармандалик ила иқрор бўлурға мажбурмизким, шул муддатда ва шунча мактаблар қаторинда болаларимизнинг ярмини ташкил этган қизларимиз учун намуна бўлурлик бир дона «Қизлар мактаби» очилмади, тўғриси, очарға ҳаракат қилинмади. Ҳолбуки, бизнинг Туркистон ёшлари орасида қизлар тарбиясининг аҳамиятини билатурғон зотлар йўқ эмас, оз бўлса ҳам бор эди. Бас, нима учун бу йўдда улар тарафиндан бирлар қадам босилмади?\nБу саволға жавоб ўрнинда баъзи кишилар айтатурғонлардирким: қиз болаларни ўқитмоқ учун Туркистонда иқгидорли муаллималаримиз йўқ эди. Татар қардошларимиздан муаллималар кетирарга замони мусоид йўқ эди. Яъни эски ҳукумат монеъ бўла эди. Шунинг учун бу тўғрида айб ёшларимизда эмас, замондадир.\nМен бўлсам мундай сатҳи юзаки жавобларға ҳеч вақт кўнмайман. Менимча, бу ҳаракатсизликларнинг сабаблари бошқа тарафдан келган. Мана шул очиқ ҳақиқатдир: бизнинг ислом дини хотунларға ўзга динлардан кўброқ ҳуқуқ берган ва ҳурмат кўрсатган, илм ўрганишнинг қарзлиғини эркаклар билан баробар хотун-занларға фарз этган бўлса ҳам, лекин биз мусулмонлар, бохусус, биз туркистонлилар неча замонлардан бери бу ҳақдаги ислом ҳукмларйндан ва ислом таълимотиндан кўз юмиб, хотинлар ҳуқуқини поймол этиб ва аларни ўзимизға асир ҳукминда юрутуб келмакдамиз. Қуръони карим адолат қилмоқ шартила тўртгача хотун олмоқни тажвиз этган экан, бизлар мундай шартларни ҳеч бир риоят этмай, кўп хотун олмоқ пайғамбаримизнинг суннати, савоб деб ўзлиғимизча уч-тўрт хотун оламиз ва аларға истагимизча, чарчаганимизча жавр ва зулм қилиб келамиз. Ислом шариати зарурат вақтиндағина талоқға рухсат берган экан. Биз мусулмонлар шахсий ғаразларимиз ва фосид муддаоларимиз билан гуноҳсиз хотунларимизни сабабсиз талоқ қилиб юборамиз ва аларни тириклай қабрға тиқамиз. Пайғамбаримиз Муҳаммад алайҳиссалом барча муслим ва муслималарға илм ўрганишнинг фарзлиғини очиқ суратда билдирган экан. Бизлар ўз қизларимизни мактабга юбормай, чор девор орасинда ҳайвон қаторинда қамаб қўямиз ва аларни илму тарбия шарафиндан, дунё саодатиндан маҳрум этамиз.\nНима учун бизлар ўз қизларимизни ўқутмаймиз? Чунки аларнинг вазифалари уй ишлари ва бола тарбиясидангина иборат эмиш. Аммо эр болалар эса, ўқиб чиқғондан сўнг қози, мударрис, имом, лоақал муаллим, мирзо ва савдогар бўлалар эмиш. Шунинг учун буларни ўқутмоқ керак эмиш.\nМана, биз мусулмонлар неча асрлардан бери шундай ёмон одатлар ва бузуқ эътиқодлар билан яшаб келган ва бу одат билан эътиқод бизларнинг тамоман руҳимизда ва қонимизда сингишиб қолған. Шунинг таъсири иладирки бизнинг Туркистон ёшлари нуфузимизнинг ярмини ташкил этган беш миллионлиқ маънавий ҳамшираларимиз учун 15 йил ичинда лоақал бир дона мунтазам мактаб очмадилар ёки хотунлар ҳуқуқини ҳимоя учун бирор турли ҳаракат қилмадилар.\nМатбуотимизға келсак, 15 йил ичинда Туркистонда неча турли ғазета ва мажмуалар чиқоридди. Лекин аларнинг («Садои Туркистон»дан бошқа) ҳеч бирисинда бу тўғрида аҳамиятли бир мақола ёзилмади. «Садои Туркистон» ғазе-тасинда хотун-қизлар ҳақинда бир неча мақолалар ёзилди. Чунки ул ғазетанинг муҳаррири татар қардошларимиздан Абдурауф афанди Музаффар эди. Агар ул ғазета бизнинг қўлимизда бўлса эди, унда хотунлар тўғрисинда бирор мақола ҳам ёзилмағон бўлур эди.\n14-15нчи йилларда мазлума хотунларни ҳимоя этиб, ўз шевамизда икки дона тиётру рисоласи нашр этилди. Бу рисолалар татар ёшлари тарафиндан тақдир этилиб, Самарқандда такрор саҳнаға қўйилғон бўлса ҳам, лекин Туркистон ёшлари тарафиндан қуруқ ҳусни таважжуҳ кўрмак шарафиғада нойил бўлмади.\nРусия инқилоби кабириндан сўнг татар қардошларимиз хотунлар ҳуқуқи тўғрисинда қўллариндан келганча тиришдилар. Қурултойларинда бу хусусда музокара ва мубоҳасалар этдилар.\nАммо бизнинг Туркистон ёш ва зиёлилари хотунларнинг ҳуқуқини талаб этарлик шундай мавқе ва мажлисларда ҳозир бўлғонларида бу ҳақда хидмат ўрнинда жиноят қилиб келдилар. Чунончи, Масковда бўлғон умуммусулмонлар қурултойиға борғон туркистонли бир вакилимиз хотунлар ҳуқуқинда сўз очилғоч, ҳеч бир уёлмайинча мажлисда чиқиб айтган эдики: «Биродарлар! Бизнинг Туркистон хотунлари татар хотунлари истаган ҳуқуқни истамаслар. Зинҳор бу тўғринда бизнинг хотунларни қотишдирмангиз!»\nБултур Хўқандда Туркистон Мухторияти эълон қилинғон қурултойда Самарқанддан борган муслима бир вакилага хотинлар ҳуқуқиндан сўйларға мажлис тўриндаги ўз зиёлиларимиз тарафиндан рухсат берилмаган эди.\nУшбу сўнг кунларда Туркистон маркази бўлғон Тошкандда «Халқ дорилфунуни»нинг ибтидоий қисми номи ила ўнлаб мактаблар билан «дорилмуаллимин» курси очилди. Аммо булар қаторинда кўпдан бери тўрт кўз ила кутиб турдикимиз бир дона «Қизлар мактаби» очилмади. Лоақал, «дорилфунун» шўросининг келар замонда шундай мактаблар очарға ташаббус этажаги ҳақинда бирор хабар эшитилмади.\nХулоса, ҳозиргача бизнинг Туркистон ёшлари, қизларни ўқутмоқ ва ҳуқуқи машруъисиндан маҳрум қилинғон миллиюнларча мазлума ҳамшираларимизни ҳимоя этмак йўлинда тилға олурлик бирор турли ҳаракатда бўлолмадилар. Ҳаракатсизликлари сабабли келар замондаки ўз болалари қошинда тарихий масъулиятда қолажақларини бир даража эслариға ҳам тушурмадилар...\nИншооллоҳ, биз мундан сўнг хотун-қизлар ҳақинда ёзилғон мақолаларға ғазетамизда мамнуният ила ўрун берармиз. Хотунларни ҳимоя ва қизларни тарбия этмак чоралари тўғрисиндаги хусусий фикримизни ҳам ғазетамизнинг келаси рақамлариндан бирисинда ёзармиз.\n«Меҳнаткашлар товуши», 1918 йил, 28 июнь\n Муҳаррир Убайдулла Асадуллахўжаев бўлган. — Н. Н.


Apple хакер ҳужумларига қаши ҳимоя чораларини кучайтирмоқчи - Terabayt.Uz\nApple хакер ҳужумларига қаши ҳимоя чораларини кучайтирмоқчи\nҲафта бошида Apple хакер ҳужумлари бўлаётганини тасдиқлади. Унга кўра, App Store Хитой сервисига шикаст етказилиб, натижада ўнлаб иловалар зарар кўрган. Улар орасида WeChat мессенжери, Didi Chuxing такси чақириш хизмати ва CamCard карталарни сканерлаш сингари иловалар бор. Компания берган маълумотга кўра, хакерлар яширин вирусни иловага “юқтириш”нинг уддасидан чиққанлар.\nApple бундан хабар топгач, дарҳол Хитой App Store хизматини зарарланган иловадан тозалашга киришган. Зарар бартараф этилган бўлса-да, корпорация вирус билан курашни ҳали-вери тўхтатмоқчи эмас. Маркетинг бўйича вице-президент Филипп Шиллер Хитой нашри билан суҳбатда келгусида бундай хавфни бартараф этиш чоралари мавзусида батафсил тўхталди.\nУ биринчи навбатда Хитойлик дастурчи мутахассисларга XCode дастурий пакетларни бевосита мамлакатнинг ўзида жойлашган серверлардан юклаб олишни таклиф қилди. Дастурнинг зарурий қисмини асл манбадан юклаб, унда вирус йўқлигига ишонч ҳосил қилинади. Бундан ташқари Apple яқин кунларда 25 та энг оммалашган иловаларнинг янги версиясини тақдим қилади, фойдаланувчилар бу иловаларнинг эски версиясини ўчириб ташлаб хавфсиз янги версиясини юклаб олишлари мумкин. Хавфсизлик соҳаси бўйича мутахассислар профилактика мақсадларида бу ишларни амалга ошириш зарурлигини таъкидлашмоқда.\n#Apple #вирус #хакер #ҳимоя #ҳужум


Газета СБХ / 2014 год / № 21 / Бизнинг маслаҳатлар\nКорхонамиз (ЯСТ тўловчиси) ишлаб чиқариш ва улгуржи савдо фаолияти билан шуғулланади. Одатда, соф фойда корхона муассислари (иштирокчилари) ўртасида тақсимланади, яъни уларга дивидендлар тарзида ҳақ тўланади. Корхонамиз таъсисчисига унинг улушини омборимиздаги маҳсулотлар ҳисобидан бермоқчимиз. Бу қонунга зид эмасми? Мазкур операциянинг солиқ оқибатлари қандай бўлади?\n– Дивидендлар олиш ҳуқуқига қуйидаги жисмоний ва юридик шахслар ҳақли:\nакциядорлик жамиятининг иштирокчилари харид қилган акциялари бўйича («Акциядорлик жамиятлари ва акциядорларнинг ҳуқуқларини ҳимоя қилиш тўғрисида»ги 223-I-сон Қонуннинг 52-моддаси);\nмасъулияти чекланган жамият муассислари (иштирокчилари) устав капиталига (устав фондига) киритилган ҳиссалар бўйича («Масъулияти чекланган ҳамда қўшимча масъулиятли жамиятлар тўғрисида»ги 310-II-сон Қонуннинг 25-моддаси);\nхусусий корхона (оилавий корхона) мулкдори солиқлар ва бошқа мажбурий тўловлар тўланганидан кейин унинг тасарруфида қоладиган фойда қисмида («Хусусий корхона тўғрисида»ги 558-II-сон Қонуннинг 24-моддаси);\nфермер хўжалиги раҳбари солиқлар ва бошқа мажбурий тўловлар тўланганидан кейин фермер хўжалигининг тасарруфида қоладиган фойда қисмида («Фермер хўжалиги тўғрисида»ги 602-I-сон Қонуннинг 27-моддаси);\nширкат аъзолари уставда назарда тутилган тартибда меҳнат ва мулкий ҳиссага мувофиқ («Кооперация тўғрисида»ги 295-XII-сон Қонуннинг 7-моддаси);\nтўлиқ ширкат иштирокчилари устав фондидаги (устав капиталидаги) улушларига мутаносиб тарзда, агар таъсис шартномасида бошқача қоида назарда тутилмаган бўлса («Хўжалик ширкатлари тўғрисида»ги 308-II-сон Қонуннинг 20-моддаси);\nкоммандит ширкат ҳисса қўшувчилари устав фондига киритган улушларига мутаносиб тарзда («Хўжалик ширкатлари тўғрисида»ги 308-II-сон Қонуннинг 30-моддаси).\nДивидендлар корхона тасарруфида қоладиган соф фойдадан ва (ёки) ўтган йилларнинг тақсимланмаган фойдасидан тўланади. Уларни тўлаш учун асос бўлиб:\nАЖда – акциядорлар умумий йиғилишининг қарори;\nМЧЖда – муассислар (иштирокчилар) умумий йиғилишининг қарори;\nХКда – хусусий корхона раҳбари, яъни мулкдорнинг буйруғи (фармойиши) ҳисобланади.\nДивидендлар тўлайдиган корхоналар (тўлов манбаи) эълон қилинган дивидендларни ҳисобда жорий мажбуриятлар сифатида 6610-«Тўланадиган дивидендлар» ҳисобварағи кредити бўйича (таҳлил бўйича) 8710-«Ҳисобот даврининг тақсимланмаган фойдаси» ёки 8720-«Жамғарилган фойда (қопланмаган зарар)» ҳисобварағи билан корреспонденцияда акс эттирадилар.\nТўлов манбаида 10%лик ставка бўйича дивидендлар тарзидаги даромаддан солиқни ҳисоблаб ёзиш (дивидендлар тарзидаги даромадлар бўйича имтиёзлар бўлмаганда) 6410-«Бюджетга тўловлар бўйича қарз» ҳисобварағи кредити бўйича 6610-ҳисобварақ билан корреспонденцияда акс эттирилади.\nДивидендлар нафақат пул маблағлари, балки бошқа мол-мулк билан ҳам тўланиши мумкин. Шу сабабли дивиденд тўловларининг бухгалтерия ҳисоби уларнинг берилиш шаклига боғлиқ бўлади. Дивидендлар тўлашнинг анъанавий вариантида (пул билан) 6610-ҳисобварақ кредити бўйича ҳисоблаб ёзилган дивиденд суммалари 5110-«Ҳисоб-китоб счёти», 5010-«Кассадаги пул маблағлари» ҳисобварақларига ёпилади. Дивидендларни мол-мулк билан тўлаш эса мол-мулкни реализация қилиш (чиқиб кетиши) ҳисобварақлари орқали акс эттирилади.\nСолиқ солиш мақсадида олувчиларда дивидендлар қуйидаги кўринишда эътироф этилади:\nбошқа даромадлар деб – юридик шахсларда Солиқ кодекси 132-моддасининг 14-банди асосида;\nмулкий даромадлар деб – жисмоний шахсларда Солиқ кодекси 176-моддасининг 2-банди асосида.\nУлар кимга – юридик ёки жисмоний шахсга тўланишидан қатъи назар, дивидендлар тарзидаги даромадларга тўлов манбаида 10%лик ставка бўйича солиқ солинади, бундан имтиёзларни қўллаш ҳоллари мустасно (Солиқ кодексининг 156 ва 184-моддалари).\nТўлов манбаида дивидендлардан ушланадиган солиқ улар тўланган санадан кечиктирмай тўланади, бунда уларни олувчи кимлиги – юридик ёки жисмоний шахслиги аҳамиятга эга эмас (Солиқ кодексининг 165-моддаси), яъни солиқ дивидендлар тўлаш тўғрисида қарор қабул қилинган пайтда эмас, балки улар амалда тўланган (берилган) пайтда ушланади. Ушбу солиқни ушлаш ва ўтказиш учун даромад тўлайдиган юридик шахс жавобгардир (Солиқ кодекси 165-моддасининг учинчи қисми, 185-моддасининг тўртинчи қисми).\nДивидендлар қуйидаги шаклларда тўланиши мумкин:\nбошқа мол-мулк (тайёр маҳсулот, товарлар, материаллар, асосий воситалар, номоддий активлар ва бошқалар);\nбажарилган ишлар, кўрсатилган хизматлар.\nЎзи ишлаб чиқарган маҳсулотни дивидендлар ҳисобига бериш уларни реализация қилиш бўйича операцияларга тенглаштирилади ва, тегишинча, фойда солиғи, қўшилган қиймат солиғи (ҚҚС тўловчиларда), акциз солиғи (акцизли маҳсулот берилганида), мақсадли жамғармаларга ажратмалар, ягона солиқ тўлови (ЯСТ тўловчиларда) бўйича солиқ оқибатларига эга бўлади. Тайёр маҳсулотни (товарни) муассисларга – жисмоний ҳамда юридик шахсларга юклаб жўнатиш тегишли бошланғич ҳужжатлар – юкхатлар, ҳисобварақ-фактуралар, қабул қилиш-топшириш далолатномаси ва ҳоказолар билан расмийлаштирилади.\nЯгона солиқ тўловини тўловчи корхоналарда дивидендларни тўлаш ҳисобига бериладиган маҳсулот қиймати, ҚҚСни чегирган ҳолда (ҚҚСни ихтиёрий тўлашга ўтган тўловчиларда) солиқ солинадиган тушумга киритилади (Солиқ кодекси 355-моддасининг иккинчи қисми).\nАгар маҳсулот таннархидан паст нарх билан берилса, солиқ солинадиган тушум маҳсулот таннархидан келиб чиқиб белгиланади (Солиқ кодекси 355-моддаси иккинчи қисмининг 1-банди).\nПрочитано: 2124 раз(а)


Британиялик аскар виртуал машқда сафдошларини отиб ташлади — Minbar\nБританиялик аскар виртуал машқда сафдошларини отиб ташлади\n28 мар 14:28 1 дақиқада ўқийсиз Чойхонабоп\nБритания армиясининг эдинбурглик ҳарбий хизматчиси виртуал жангда шеригини отиб қўйгани учун ҳайфсан олган. Хабарларга кўра, ҳарбий хизматчи буйруқни бажармаганликда айбланган.\nЖазо сифатида уни дам олиш кунлари Эдинбург (Шотландия) тоғ ёнбағридаги Редфорд казармасини қўриқлашга юборишган.\nАйбланувчи аскар пиёдалар полкида хизмат қилади. Унинг хизматдошларидан бирининг журналистларга айтишича, аскарлар икки ҳафта мобайнида шаҳар кўчаларидаги жанг тактикаларини компьютер ўйинлари орқали ўрганиш мақсадида виртуал машқларда қатнашган.\nРежа бўйича машғулот иштирокчилари душман ҳудудига зирҳли машиналарда кириши керак бўлган. Шу пайт аскарлардан бири хизматдошига қарата ўт очган, кейин ўз машинасини бошқа автомобиллар томонга йўналтирган. Қўмондонлик ушбу ҳолатда аскарларни профессионализм етишмаслигида айблаган.\nThe Mail on Sunday хабарига кўра, Британия армияси тарихида илк марта аскар реал ҳаётдаги эмас, виртуал дунёдаги ҳаракати учун жазоланган.\nБуюк Британия мудофаа вазири вакилининг расман маълум қилишича, ҳарбий идорада виртуал жангга тайёргарликка жиддий қарашади. Шунинг учун машқларга халақит берувчи ҳар қандай одам интизомий жазога тортилади.\nВазирликнинг билдиришича, виртуал ўқув дастурлари қийин вазиятлардан чиқиш, тажрибалар ўтказиш ва янги техникани турли усулларда синаб кўришда асқотади.